text:
541
Wena Jerusalema,
o be o swana le mosadi wa moopa,
mosadi yo a sa belegego.
Eupša bjale opela ka lethabo,
o duduetše o hlaba le mekgolokwane.
Wena o bego o le noši o tla ba le bana ba bantši,
wa fetiša le mosadi yo a nago le monna.
2Katološa tente ye o dulago ka go yona ka go phurolla seila ya yona,
o telefatše dithapo,
o tiiše le dikokotela.
3Wena Jerusalema,
o tla oketša naga ya gago ka mathoko ohle;
ditlogolo tša gago di tla thopa naga ye bjale e dutšwego ke ditšhaba tše dingwe.
Metse ye bjale e lego marope
e tla dulwa ke batho.
4O se ke wa boifa,
ka gobane o ka se sa gobošwa,
o ka se lešwe dihlong gape.
O tla lebala ge o kile wa goboga mola o sa le yo mofsa;
o ka se sa gopola kgobogo yela ya bohlologadi bja gago.
5Mmopi wa gago o tla ba bjalo ka monna wa gago;
leina la gagwe ke Morena Ramaatlaohle.
Mophološi wa gago ke Modimo yo mokgethwa wa Israele;
ke yena Modimo wa lefase ka moka.
6Wena Israele, o swana le mosadi yo mofsa yo a lahlilwego ke monna gomme a nyamile kudu.
Eupša Morena o go bitša gore o boele go yena mme o re:
7“Ke ile ka go lahla lebakanyana fela;
bjale ke tla go iša gae ke go rata kudu.
8Ke ile ka go furalela lebakanyana ke sa selekegile;
bjale ke tla go rata go ya go ile.”
O realo, Morena, Mophološi wa gago.
9
O tšwela pele o re:
“Mehleng ya Noa ke ile ka ena gore nka se sa tsoga ke tlišitše meetsefula lefaseng.
Bjale ke ena le gore nka se sa go galefela gape goba ka go kgalemela.
10Le ge dithaba di ka šutha,
meboto ya šikinyega,
nna nka se tsoge ke lesitše go go rata.
Ke go holofetša gore ke tla phela le wena ka khutšo go ya go ile.”
11O realo, Morena, morati wa gago.
12
Morena o re:
“Jonna, wena Jerusalema,
motse wo o tlaišegago,
o sa kgonego go itwela,
o hlokago mohomotši!
Ke tla aga metheo ya gago ka maswika a bohlokwa a botala bja legodimo,
ka swaraganya maswika a leboto ka leraga le le tiilego.
13Ke tla aga dibo tša gago ka magakabje a mahwibidu,
difero ka di aga ka magakadima,
gomme merako ya gago yona ya ba ya mabenyabje.
14
“Nna ka noši ke tla ruta setšhaba sa gago,
ka se tlišetša boiketlo le katlego.
15O tla tiišwa ka toka.
O ka se boife go gatelelwa,
ebile o ka se tsoge o tšhošeditšwe.
16Ge manaba a ka go hlasela a tla be a se a hlohleletšwa ke nna.
O tla fenya bao ba lwago nago.
17“Ke nna ke bopilego morulatshipi yo a butšwetšago mollo,
gomme a dira dibetša ka bokgoni bja gagwe.
Le mohlabani yo a bolayago ka dibetša tšeo o bopša ke nna.
18Eupša wena ga go sebetša se o tlago hlaselwa ka sona sa go gobatša.
Bohle bao ba go pharago ka molato tshekong
o tla ba bontšha gore ke bona ba nago le molato.
Ke ka moo ke tlago dira gore bahlanka ba ka ba bolokege,
ka dira le gore ba fenye.”
O realo, Morena.


c: text/html

text:
Devil Ray
Lehlasedi la Tiabolo
Leina la Lapa
Lehlasedi la Tiabolo
Tše dingwe tša lapa
Bonnet, Mosela wo boreledi, Mobula, Poo, Nko ya kgomo
Leina la tša thutamahlale
Mobula kuhlii
Bogolo
Go fihla disentimetara tše 5
Boitšhupo
Dibopego tša mandible ka hlogong le mmele wo mo telele kite wa go swana le sefeufeu se otilego mosela. E leswiswi godimo le bošweu ka fase mpeng. Molomo o ka fase. Hlogo e tshesane.
Tshedimošo ya Kakaretšo
Lapa la Myliobatidae le bopša ke 7 ya tša kakaretšo le 42 ya mehuta ya diphedi. E nnyane go feta lehlasedi la Manta. Molomo o beilwe ka go fapana. E ka poba dihlopha tše kgolo tša dihlapi. Gape e bonwa e hlagelela godimo metseeng. Mosela o mo khutswane go feta mmele. Di tsomiwa ka lebaka la letlalo la tšona, nama, lešetla le dipolata tša difiletara tša leswafohlapi. Di tswala ka go beela mae mpeng ya tše kgolo go fihla a phaphaša. Bafsa ba tswalwa ba le ka botlalo.
Phepo
Di ja ka mohlotlo. Dijo di akaretša plankton le hlapi ya seboko.
Phatlalatšo
E direga ka dithempheretšheng ka moka tša mawatleng a borutho a lefase.

robotstxt: allowed

filter: keep


text:
361Morena a ntaela a re: “Wena motho wa nama, porofetela dithaba tša Israele o re: Lena dithaba tša Israele, ekwang se Morena a se bolelago. 2Nna, Morena, Mong wa bohle, ke re: Manaba a be a bolela ka lena a re: ‘Le swinegile! Meboto yela ya kgale bjale ke ya rena!’
3“Ka gona, porofeta o re Morena, Mong wa bohle, o re go dithaba tša Israele: Le apotšwe la gatakwa ka mathoko ohle la ba lefa la ditšhaba tše dingwe, batho ba le seba, ba le bolela gampe. 4Ka gona, lena dithaba tša Israele, ekwang se Morena, Mong wa bohle, a se bolelago. Nna, Morena, Mong wa bohle, ke re go dithaba le meboto le magaga le meedi le maganata le metse ye e fetošitšwego marope, e hutšwego mme e kwerwago ke ditšhaba tšohle tše di e potapotilego: 5Ke boletše ke tuka bogale, ke galefetše ditšhaba tše di le potapotilego, le setšhaba sohle sa Edomo. Ka lethabo le legolo le ka lenyatšonyatšo ba thopile naga ya ka, ba tšea mafulo a yona.
6“Ka lebaka leo, porofetela naga ya Israele; o botše dithaba le meboto le magaga le meedi se nna, Morena, Mong wa bohle, ke se bolelago ke galefile ke bile ke hufega ge ditšhaba di ba rogile. 7Nna, Morena, Mong wa bohle, ke ikana gore go tla rogwa tšona ditšhaba tše di le potapotilego. 8Fela godimo ga lena, dithaba tša Israele, dihlare di tla buša tša hloga mme tša enywetša setšhaba sa ka sa Israele dikenywa. Sona se kgauswi le go tla gae. 9Nna ke eme le lena; ke tla le lokela, gomme naga ya lena e tla buša ya lengwa, mme dipeu tša bjalwa moo. 10Ke tla atiša setšhaba sa naga ya lena. Metse e tla buša ya dulwa, le marope a tsošološwa. 11Ke tla ntšifatša batho le maruo. Ba tla ata, le maruo a tswala. Ke tla agiša batho nageng ya lena bjalo ka pele, gomme ke tla le atla le go feta pele. Ke mo le tlago lemoga gore ke nna Morena. 12Ke tla buša setšhaba sa ka sa Israele gore se tle se dule gape nageng ye ya lena. E tla ba naga ya bona, gomme e ka se sa ba hlakola bana.
13“Nna, Morena, Mong wa bohle, ke re: Batho ba re naga ya lena ke sejabatho, le gona e hlakola setšhaba sa gabolena bana ba sona. 14Eupša go tloga gonabjale e ka se sa ba sejabatho, goba ya hlakola setšhaba sa gabolena bana ba sona. Ke realo, nna, Morena, Mong wa bohle. 15Nka se sa dumelela ditšhaba gore di le roge; ditšhaba di ka se sa le goboša. Naga ya lena e ka se sa hlakola setšhaba sa gabolena bana ba sona. Ke realo, nna, Morena, Mong wa bohle.”
16Morena a re go nna: 17“Wena motho wa nama, mola Baisraele ba dula nageng ya bona ba ile ba e tšhilafatša ka mokgwa wo ba bego ba phela mme ba dira ka wona. Ke ile ka bona boitshwaro bja bona e le bjo bo tšhilafetšego go swana le mosadi ge a bone kgwedi.36:17 “bjo bo tšhilafetšego ... kgwedi” Lebelela Lef 15:19. 18Ka tšhollela kgalefo ya ka godimo ga bona ka lebaka la ge ba bolaile batho mo nageng, le ka lebaka la medingwana ye ba bego ba tšhilafaditše naga ka yona. 19Ke ile ka ba lahla ka lebaka la mokgwa wo ba bego ba phela mme ba dira ka wona, gomme ka ba šwalalanya le ditšhaba, ba phatlalala le dinaga. 20Ge ba fihla ditšhabeng ba be ba goboša leina la ka le lekgethwa, ka gobane batho ba be ba re: ‘Batho ba ke setšhaba sa Morena, eupša ba ile ba tlemega go tloga nageng ya gagwe.’ 21Ke yona taba ye e ntshwentšego mabapi le leina la ka le lekgethwa leo setšhaba sa Israele se bego se le goboša ditšhabeng tše ba ilego go tšona.
22“Bjale ge, botša setšhaba sa Israele gore nna, Morena, Mong wa bohle, ke re: Se ke tlago se dira ga se ka lebaka la lena, Baisraele, eupša ke ka lebaka la leina la ka le lekgethwa leo lena le le gobošitšego ditšhabeng tše le ilego la ya go tšona. 23Mohla ke bontšha ditšhaba ka mo leina la ka e lego le lekgethwa ka gona, lona leina leo lena le le gobošitšego gare ga bona, ke gona ba tlago lemoga gore Morena ke nna. Ke realo, nna, Morena, Mong wa bohle. Ke tla šomiša lena go bontšha ditšhaba gore ke nna yo mokgethwa. 24Ke tla le tšea ditšhabeng ka le kgoboketša dinageng tšohle, ka le bušetša nageng ya lena. 25Ke tla le fokela ka meetse a a sekilego, ka le hlwekiša go tšhilafatšwa ke medingwana yohle ya lena, le tše dingwe ka moka tše di le tšhilafaditšego. 26
Ke tla le fa dipelo tše mpsha le menagano ye mefsa. Ke tla le amoga dipelo tša lena tše thata ka le fa dipelo tše boleta. 27Ke tla le tsenya moya wa ka, mme ka dira gore le phethe melao ya ka le ditaelo tša ka ka potego. 28Ke mo le tlago dula nageng ye ke e filego borakgolokhukhu ba lena. Le tla ba setšhaba sa ka, mme nna ka ba Modimo wa lena. 29Ke tla le hlakodiša dilong tšohle tše di le tšhilafatšago. Ke tla laela mabele gore a ntšifale gore le se sa bolawa ke tlala. 30Ke tla atiša dikenywa tša mehlare ya lena le dipuno tša mašemo a lena gore le se sa nyatšwa ke ditšhaba ge le welwa ke tlala. 31Le tla gopola boitshwaro bjola bja lena bjo bobe le ditiro tšela tša lena tša go se loke, gomme le tla inyatša ka lebaka la tše mpe le tše di šišimišago tše le bego le di dira. 32Lena setšhaba sa Israele, tšeo ka moka ga ke di dire ka lebaka la lena. Inyatšeng, le itsholele tše le bego le di dira. Ke realo, nna, Morena, Mong wa bohle.”
33Morena, Mong wa bohle, o re: “Mohla ke le hlatswa dibe tšohle ke tla le dudiša metseng ya lena gape, la tsošološa marope. 34Bafeti bohle ba be ba bona ka mo mašemo a lena a letšego ka gona; eupša a tla buša a lengwa. 35Batho ba tla re naga ye e bego e letše ye bjale e swana le serapa sa Edene; le metse ya gona ye e bego e phušotšwe, e hutšwe mme e tlogetšwe e le marope, bjale e na le batho mme e ageleditšwe. 36Ke gona mašaledi a ditšhaba tše di le potapotilego a tlago tseba gore nna, Morena, ke tsošološa metse ye e phušotšwego, ka ba ka lema gape mašemo a a bego a letše. Nna, Morena, ke boletše bjalo, gomme ke tla phetha.”
37Morena, Mong wa bohle, o re: “Se sengwe se ke tlago se direla setšhaba sa Israele ge ba nkgopela sona ke gore ke ba atišetše thari, ba be bjalo ka mohlape wa dihuswane. 38Metse yeo bjale e lego marope e tla tlala batho go swana le mola Jerusalema e kile ya tlala dihuswane tša go dira dihlabelo menyanyeng. Ke mo ba tlago lemoga gore Morena ke nna.”


text:
The infomation on this website is licensed under the Creative Commons Attribution-Sharealike 3.0 Unported License (CC-BY-SA) and the GNU Free Documentation License (GFDL)
Direto tšaga Mohlala
Number 1
Re bowa Mogodumo o mogolo wa bana ba Shiko a Nape, ke Sepitsi se rwele nkata ya kgomo se etela Mogodumo, thaba tje kgolo go ratana go etelana.
Re bana ba kgoshi ba Seroto sa mosadi a Magabeng, bare Seroto ge a gapa dikgapa phokeng o thopa ka kotse ba le gona. Re boa Manyane thaba seropodi selala chidi ya marumo.
Re boa mahlaokeng, ke a Ramotswa motswalela kgologong, Ke bana ba kgoshi ba Sekgekgedi sa Mapowana a Kgano, ke monyadiwa mmele sebete teng ke morwalo kgaola, ke bodiba nthethelego g bo kubu gabo kwena, ga bona segotlela sa madiba .
Re bana ba kgoshi ba Maop'a dienela, ba kopa' melala e telela, bare leteng sa chuba e be bolaong, koma di bolle, meropa e tiwe. Ga choshi di bone ya gaba, peng peng, choshi tje di tjo chaba seele mashemong di phatja mogwapa difeta di fela di leba Manyane thaba seropodi selala chidi ya marumo.
Re ba kgoshi ba Ntlori a dithaga, mokone o sentje leago hlabile ga mmaphuthi ya phlatja o faladitje mefolo Ga Mashifane Ngwato, ba re ke Ntlori ke radinti ga a solelwe ke motho o soletjwe ke ngwana' a pelo e thata nkego lesego.
Number 2
Re Banareng babo Hlabirwa le Hlabirwana, Hlabirw’emogolo wa Mphelangwaketse, re batho ba go tšwa boupo-boswana bosetla mabje a sebilo.
Re batho ba gotšwa bodibane bja tšatši, bodiba boretelega bjo bole go matlabelong a bokone, ga bo lehlokwa lerekwa ka kgomo.
Re batho babo Segodi seutla morw’amaremela ga se utle motho a phologa; se utla madiketša hlogo; se utle motho a tsoge a puputla. Ke Segodi segolokela komeng, se ya le peloan’abogoši, se tšab’obušwa ke monyane searerwa sa magoši, magosi mahwa ple mangwe a sa buša mathulela mangwe dibaka.
Nkwetona ra mathoke, nkwe sefologa thaba efologilego ka thab’amanyane mabala a šalela thabeng, bana ba šala ba boga mabala nkwe efetile rebatho ba mosadi manapjan’ahlabirwa mosadi sehlatlaganya dikeka, se lema tšhemo ya mošate, are mellwane ko bea kae? Ko bea matšabelong.re babo seale phukubje tona ya mokhungwaneng se bewago mohla mogoo, mohla modula se a dula retšwa sepitsi se rwele nkata kgomo seetela mogodumo wa bana bašikwanape thaba goratana go etelana. Re babo sethutle sa pelo e thata, kgaetšedi ya mathoto, kgaetšedi ya banana, banana ba ba sehlana.
Number 3
Re banareng re dikgomo tsha sefoka difulela maribeng le madibeng a kgole, mowe bokgaka le bonong ba palelang go fihla gona.
Heeee lena bana bago makatsha ditshaba le meleko kera bo mabina ba ija.
Hleng le bina Kgomo la eja di tlabile le boletebele ka maoto a masehla, gaba tsebe gore re filwe bogoshi bja batho le dibata tsha naga.
Ke ka baka leo re binago raba raja.
Ke tshaba mabiti!!!!!!
Number 4
Agee Mohlala-Morudi, Mosotho moka Letebele, maoto nke ke leseya. Hlomela maoto e be diphatana motlatlaila Mokwena.
Rebowa Mogodumo a bana ba šika la Nape. Sepitsi e rwele nkata e etela Mogodumo. Thaba tše pedi go rata go etelana ka merithi.
Batho ba Mphogoduma leope noka ya go šita makgema go tshela
Re batho ba lerubaruba ba Lesiba la bo Kgomogoroga.
Ba ruma ka nna ntwa Maroteng Bapedi bare kgoši re a lwa, re lwa le batho ba thipa e khubedu.
Ke batho ba sekatakat sengope ba sekgoro sa maleša motho moetlo kgomo o tšee dihlako o bee kgakala. Kgomong ya ngwana a Mašilo.
Re Bowa Tubatse tletlolo re batho ba kgomogoroga morwa Mohlale le Mogohlo.
Re Bapedi gobane re nwa meets a noka tše pedi, Motsepula le Tubatse
Ke Mokutu mo tlala maudu o tlalago mathetobola molapo meets a pula a sa tlalego
Re bowa Sellale sag a Ra Mohlala-Morudi Tswako reiša moano. Re tšhabile rupu sa meeno go betlwa
Re bowa Sebetole maru a maso a Ngwatlale a bonago ke motsogi gae, motla le tšatši ga a bone
A gee ga gešo mono Matibidi a namane Mphato makolokotong a noka ga mogutšana tšhautšhau, mogotšana fetoga pula. Batho ba šupago tlala ka monwana, tlala e tsoga e tlogile
Gobagobane o fetile bošego magobareng a swere goba sa motho e ka be e le sa kgomo a kabe a ntshegetše
Ba g a Mohlala ga re ba nyane re ikgodiša ka legowa la pula, bana ba monamodi a ntwa ya Mogologolo re ra Hlong lehlankela Batswako ba Mosoma
Number 5
Agee,Mohlala-morudi yo a boago thabeng ya Sellale,phuti se sesella ka maabane,mosegare se hlwa se robetse. Mohlala,ke hlapa ka maswi,meetse a nkgana a le gona. Ke sediba sa meetse bore-boloi. Ke seolo ntsotsolope sediba se monate se kgobola banna matolo ba nyaka go nwa meetse. Ke selekeleke kobong ya monna se gata kobjana ya mosadi ka selekeleke go tswa meetse mashweu setshaba sa ata. Ke morudi wa marumo a go hlabanela tsa gabo,dikgomo tjesho gago yo a ka go dithopa eupsa go ka kgaoga molamo hlogong ya yo a rumulago nna Mohlala. Mohlala mmelega ditshaba a ba a di bolotsa,ke mofenya dintwa ke fenya le basweu le mapono, ke fenyetse magoshi a mangwe dintwa. Ke rata khutso, ke hloile bao ba nthumulago.
Number 6
Ke Mohlala morodi nke letebele, letsogo nke kgabjana, ke matsirimetša letsogo lethata motho e a hlabilego ke nna ga a šite ke mohlaba ke mokatela digoba teng ke re madi a seoka a tlale dimpa. Ke motho wa bo masirasire bare Mohlala ke e mosoro o reng a lebanya sefahlogo sa ngwana le sa nare mola a tseba nare e kile ya senya motho sefahlego,Mohlala o boa mogodumo o tseba le ke dikwena tša lepelle dirego Mohlala le seke la moahlola ka gore ge le ka moahlola madiba a tlo gopa rena dikwena ra tloga ra hlaka.
Number 7
Ke Mohlala Morudi nke ke letebele maoto o kare ke mosotho. Ke batho ba mphakana motswai sebata nageng, bare wa tswai kgomo oa hlola. Ke batho bao ba boago motlamogale a magopa a re go gopa a loma a setla pelo bawedi. Bare bawedi bao wela bjang ba o wela ka ka theku ya rumo. Theku ya rumo ya robega ba tshea mabjana ba betsha. ke batho ba bo nngwanyane a Ratheku sedula bolepu. Modupi o dula lehu a le bona modipi holofela kgomo gageno mabele ke mpholo re epa nageng. Ke batho ba sedibana sa mong, sediba se se nwang ke mong kalana. Mmefi gee enwa sediba se se a biloga. ageeeeee Banareng !!!
Number 8
Ke nna Motlokwa motswa mogodumo, ke tswang mogodumo wa bana ba shikwe ba nape ga thaba tse pedi go rata go etelana, nna ke legwadi ke letlakana ke le apara nkwe’thibego ba bareng mabala a tle ka kgakala, re ba Kgoshi ba Sekgathe mma lepelele wa monyaku, ke se kgathantsha meletse morago ga kgomo tsa gagwe, ke wa Kgoshi Dikokoropo tsa nahlabana, diraga moruso’diragileng lemati la ntlha bokgalaka, bareng ga le bulelwe tlase le bulelwa tletlolo’ tlase le tshaba morake le morakanyane, ke batho ba bo ntlwana kgorong ya marumo. Nna ga geshu retswa mogodumo, a re e ya mogodumo, ge re e ya Sepitsi ga re apeye mphago. Ke tshaba badite (Batlokwa ba tswa Mogodumo)
Number 9
kenna lesibe la kgomogoroga a mohlala morudi wanka letebele maoto nkego a mosotho kgwajana molamodi wa ntwa molomo mpetlepetle phorogohlo sefulela kgole kgaoswi ke tshaba ditshele tsa Malapana a mannyane masile a bodiphale seba seba tshukudu e eme nosi dimpsa di eme seboka
gere hloma nkutu nkutu ele nna ka tiba nyekelele
rena re bowa sellale sa ga mohlala morudi
bare go thabana tse pedi go ratana go etelana
sepitsi se rwele nkata ya kgomo
e etela mogodumo wa bana ba sekwanape
rebatho batho makutu motlala maud
barego meetsi a pula ga a tlale
go tlala mathuthubola a molapo
tshukutswana mphatana
lena madira tshabang mantshakodi a etla
ke mantsokodi a lehlokwa
sehwirihwiri difetsa seatla
masile a bo diphale
gageso a re tsorotsopege re a pununkela
go tsorotsopa ke go lahla marumo
ke matopo a matshoba aga moselekatse
nokana ya bakgatla ke nokana mang?
kenna moretele, a noka ke retetse ke retetse le maburu aga jubere
ke tlo retela le masole Kamapantana
ke setlogolo sa ditlogolokuku tsa bakone babina tlhantlagane ya bokgosi bja matlala thaba
ke tshaba baditi
Number 10
Ke Segodi seutla morwamaremela ga se utle motho a phologa, se utla madiketja hlogo, se utla motho a tsoge a puputla. Ke Sekgekge sa mmapoana a Kgano sea le pelo ya bogoshi a re a bona kopa ya morongwa wa malehlagela e hlakile a re a se kopa ke theko tja marumo. Ke sechabo go busha ke monyane, searerwa sa magoshi, magoshi mahwa pele mangwe a sa busha mathulela mangwe dibaka.
Ke Nkwetona ra mathoke, nkwe sefologa thaba efologilego ka thaba ya Manyane mabala a shaalela thabeng, bana ba shala ba boga mabala nkwe efetile
1. Sereto Sa Banareng Ba Ga Letsoalo/Letswalo
Ke banareng ba ga letswalo la mmatau'amagasha. Re bowa kwa ga mmapelega batho, gammathari'a namane.
Re balaudi ba mmatsela tswako ba bo
mmamotopo'a noga machosha le mohla e hwile. Ba bo mma-a re-hlale- motho, motho re hlala moloi. Ke rena ba bo mmashila, malesela le marothi'a
mmafefere, nkadime leselo bana ba ka ba letje ka tlala
maleng.
Legadima morwa' maboke diatla di hlaba ka makgolo marumo o tla swara bjang?
Banareng wee !!
Ke bohlabirwa motlokwabahwa pele
babulela bangwe dibaka.
....agee Monareng ageee...
2. Sereto sa Banareng ba ga Letsoalo LaMmatau
Ke Banareng Ba Ga Letsoalo Lammatau'a magasha. Rebowa kwa ga mmapelega batho, ga mmathari'a
namane. Re balaudi ba mmatsela tswako ba bo mmamotopo'anoga machosha le mohla e hwile.ba
bo mma-a re-hlale- motho, motho re hlala moloi.ke rena ba bo mmashila, malesela le marothi'ammafefere, nkadime leselo bana ba ka ba letje ka tlala maleng. A re rete rete motho, re reta podile a mogale, mogale wa khuto le nkong. Re bone sebe mashupeletja a shupeletja shako la hwa. Legadima morwa' maboke diatla di hlaba ka makgolomarumo o tla swara bjang.
Banareng wee !!
Ke bohlabirwamotlokwabahwa
pele babulela bangwe dibaka.
Maina Le Direto Tša Sepedi
Maina = Direto
Ntlori=Phaahla
Makgwareng=Nape
Pekwa=Repo
Mmatudu=Mogale
Nkahloleng or Lebidike =Ngwato
Manaleng or Kwanyana=Malope
Marobe or Hlalefang or Ntshwanyane =Mogotle
Seroto=Molopo
Serole or Majane =Phogole
Takane=Dimo
Morewane=Bauba
Mamogodi =Ngwato
Ngwagamobe or Kgwadi = Nape
Tjabadi=Ngwato
Motawana = Ngwato
Lekentle =Mahlatji
Makitimela=Molopyane
Mantshalane = Meladi
Ramorwaswi=Pheladi
Mabolwetsi=Mmeladi
Phulushi=Hlabirwa
Mapurunyane=Hlabirwa
Mokatapase=Kgomo
Mahlodi=Mahlako
Maeshela=Pebetse
Mmatsehla=Hlaphogadi
Ngwanamakwetle=Modirwadi
Kgadi=Hunadi
Mpelegeng=Pheladi
Magere=Ngwato
Lesibe or Lesiba = Pheladi
Morake = Mogale
Mapitsi =Selogadi
Sehwelang=Hunadi
Makate = Phogole
Baetjang = Pheladi
Rampati =Mahlako
Kgwapa=Marumo
Mashego=mahlako
Makwetle=Hunadi
Tukedi =Hlabirwa
Mmalephale =Pebetsi
Mailame=Gosebo
Morutse =Mogamane
Mashitishe=Ngwato
Maisela=Gosebo
Moshoane=Dimo
Mohlale = Hlabirwa
Makgere =Ngwaketse
Kwalabotjeng =Mahlako
Sepeke =Molopo
Hlakoshe =Modipadi
Madibolo Hunadi
Kobodi=Modipadi
Morake =Mogale
Molope =Phogole
Mmakgalema =Halengwana
Mojele =Moreteadi
Mathume =Mahlako
Sebuka =Ngwato
Kobotjeng =Selogadi
Makgoke =Gosebo
Mabolwetji =Mmeladi
Phirimane =Hlabirwa
Matobole =Pheladi
Makokong = Matladi
Mmalekoba =Pebetse
Tibitsane= Dimo
Segophane=Phaahla
Phogojane = Thobela
Makgwatjane =Mogale
Seakge =Ngwato
Masejaro =Boledi
Mogwailana = Dimo
Maadire = Bogoshadi
Lekgadimane = Pheladi
Ngwakwane = Napogadi
Mmagolengana = Napogadi
Ramahlalerwa = Hlabirwa
Hlabele = Kanyane
Morwakgwadi = Dimo
Thamaga = Mogotle ,
Mahlakodishe = Mogale
Malele = Hunadi
Madinoge = Hunadi
Mashubathele =Moshopiadi
Mahlagaume=Pheladi
Legolopo=Noko
Dipitsi=Pheladi
Masegodi = Boreadi
Maatšie= Mogaleadi
Namishi= Marumo
Sefera= Marumo
Tšhošane = Boledi
Morudi = Pheladi
Khulwane = Hlapogadi
Moekadi = Pheladi
Makomane = Phaahle
Mohwelasagwe = Mahlako
Dibalong = Pheladi
Malekoba = Boledi,
Mokgohlwe = Mogaleadi
Mafeu = Gosebo
Leseilane = Hlabirwa
Mamoshiane = Nareadi
Madinoge = Hunadi
Leotjana = Hunadi
Ngwanammadi = Mahlako
Malekoba = Pebetse
Mokopu =Napogadi
Hlamphane=Nape
Seopo = Phogole
Moshweu = Mogajane,
Molebaleng = Mmapi,Kgolane
Mmakgolo=Meta
Madithokane=Pheladi
Tlakale=Nareadi
Tseputji=Pheladi
Bafedi=Modirwadi
Lephoula=Modirwadi
Mmatshukudu=Mologadi
Llahlwa = Pheladi
Nkotwane = Phogole
Ngwanatsatsi = hunadi
Legogoropo = Madume
Mosasane = Ngwato
Makgabutle = Pheladi
Lekolokoto=Gosebo
Makomane=Phaahle
Ngwanamatome=Mohlaloga
Moroke=Mahlako
Ngwanamafa=Mologadi
Mamaashu=Ngwatladi
Mamorongwe=Mahlako
Kanyane =Hunadi
Tubake =Modipadi
Sejabaledi =Hunadi
Kgapane=Dimo
Hlalefang=Mogotle
Mogase=Bauba
Mathume=Gosebo
Ratladi=Mphele
Dihlabanyane=Pheladi
Mpusheng=Ngwato
Mashwahle=Mahlako
Nkopodi tlhakwanyane=hlabirwa
Mantsitle=Napogadi
Kgokong=phogole.
Makgitle=Mogale.
Makatelele=Phogoja
Madithame=Mogoshadi
Mosading=mahlako
Ngwanamatome =Mohlaloga
Moroke =Mahlako
Ngwanamafa =Mologadi
Mamaashu = Ngwatladi
Mamorongwe =Mahlako
Borate =Molopo
Mashieshie =Ngwato
Moleme =Ngwato
Sepadi = Phaahla
Maswabi = Molopo
Sebushula= Phogole
Maswane=Dimo
Mogase = Bauba
Thakane = Hunadi
Mathebola =Moregwane
Mokoloti=Pheladi
Mpilo = Boroeshadi
Malakeng = Molopiane
Ngwanakgolo= Bogotšadi
Mogwailane = Dimo
Madinoge= Hunadi
Manthlanyane = Ngwaketse
Malakaneng= Mogajana
Morake = Mogale
Kgolane = Bauba
Mogase=Bauba
Matleke=Pheladi
Mabale=Tšhitšadi
Marisane=Ngwato
Kgoroba=Hlabirwa/Ngwato
Nkopodi=Hlabirwa
Moshibudi=Matladi
Mamasegare=Mahlako
Maponye=Pheladi
Mahlagaume=Dimo
Motodi=Dimo
Phatudi=Hlabirwa
Sebasa=Bauba
Morewane=Bauba
Matime=Ngwato
Motšhabi=Phogole
Serišane=Malope
Komane=Kanyane
Kgowane=Ngwaketse
Kgetsepe=Ngwato
Mashilo=Monare
Phethedi=Hlabirwa
Nyahlane=Ngwaketsi
Kgwadi=Phaahle
Setlabuke=Phaahle
Makoeleane=Phaahle
Setšakadume=Bauba
Legasa=Moremadi
Mantwampe=Kutwadi
Mokwape=Gafela
Senyane=Hunadi
Makgalatibe=Ngwatšhipe
Lekgala=Moshopiadi
Mahlwane= Mphela
Mapitšeng = Mogošadi
Matibe = Hunadi
Sehlabela = Boledi
Letang = Meladi
Sekitle = Moraswi
Sebatane = Pebetse
Ngwanamahlako = Modipadi
Maletsiri = Sebutsi
Boopane = Nogane
Mphoreng = Modipadi
Tswaledi=Dimo
Chupiane=Mahlako
Mohube = Hunadi
Lekgolane=Moshopiadi
Seraki = Ngwato
Mante =Hunadi
Rantobeng = Bauba
Mashupye = Phaahla
Makotanyane = Dimo
Letau = Napogadi
Phaswane=Hlabirwa
Ratjatji = Mologadi
Makgwane = Hlabirwa
Kgoloko=Ngwato
Sebati = Mologadi
Maakgetjepe = Pebetse
Nkushi = Kanyane
Mampuru=Bauba
Matentše =Phogole
Seshupe=Nape
Sebushula = Phogole
Morwamakoti = Dimo
MorwaMaakgari = Dimo
Makuduele = Bauba
Phaswane = Hlabirwa
Maesela = Serogole
Makobatjatji = Malope
MorwaMohube = Bauba
MorwaMaditau = Bauba
Mapurunyake = Hlabirwa
Nkwane = Phaahle
Ntwampe = Phaahle
MorwaMokgatla = Malope
Senyabane = Bauba
Sepobe = Hlabirwa
Lekoko = Ngwato
Matsebe = Hlabirwa
Kgoloko = Ngwato
Mashupye = Phaahla
Kgobalele = Bauba
Petswa = Dimo
Dikgape = Phogole
Selelekele = Dimo
Mogaramedi = Dimo
Magate = Ngwato
Maribishi = Boledi
Maletsepe = Pheladi
Maatshehle = Phogole
Mashianoke = Moraswi
Matjee = Molopo
Makare =hunadi
Ngwanakgolo = Bogotšadi
khudu = matladi
mamosiane = Mareadi
maledile =moshopiadi
Mosebotse = Mahlako
malakeng = monopshine
sebolawane = pitsadi
Nkokwane = hlapeadi
Mpelegeng = Mahlako
Madinoge = Hunadi
Moetheng = pheladi
masago = Mogoshadi
marungwane = mogoshadi
pelepele = Sebotse
Mothwammoto = Mahlako
Makopi = Meeta
Moshiane = Hunadi
Morudi = Pheladi
Mosebu = Mogotladi
Magaelane = Moloto
Maatseke = Meta
Molokane = Mologadi
Maleke = Moramadi
Phaswane = Hlapogadi
Lesibe = Hlabirwa
Makwetla = Mahlako
Makgwale = Pheladi
Maseneke = Ngwaketse
Seboka = Gosebo
Lengana = Mologadi
Mokgano = Ngwatomosadi
Botjabane = Hunadi
Lepogo = Hunadi
Sentserere = Hlapogadi
Maphoko = Mologadi
Mapitsi = Mogoshadi
Malekoba = Boledi
Maakare = Hunadi
Morwakoma = Mamphela
Maselebale = Kutwadi
Moswana = Pebetsi
Thopane = Mahlako
Makopi = Meta
Kgomoapholo = Molopo
Nyabane = Phaahle
Mamathope = Mogotladi
Maditse = Mahlako
Ratjatji = Bogotjadi
Mabilo = Gosebo
Maredi = Ngwato
Makoti = Ngwato


text:
321Ka tšatši la pele la kgwedi ya lesome le metšo ye mebedi ya ngwaga wa lesome le metšo ye mebedi wa ge re le mathopša Morena a ntaela a re: 2“Wena motho wa nama, opela sefela sa go llela kgoši ya Egepeta o re: Wena tau ya ditšhaba, o hwile! O kile wa ba ntatauwane ya lewatle, o gaša meetse ka dinko ka dinokeng tša gago. O biloša meetse ka maoto, o tšhilafatša dinokana. 3Nna, Morena, Mong wa bohle, ke re mohla ditšhaba tše dintši di kgobokana, ke tla go kgaphetša ka lelokwa la ka, gomme ka dira gore ba gogele lelokwa leo letšibogong. 4Ke tla go lahlela ntle mo go omilego, ka go lahlela nageng, wa kobolwa ke manong, le dibata tšohle tša lefase tša iphepa ka setopo sa gago. 5Ke tla lahlela nama ya gago dithabeng, ka tlatša meedi ka marapo a gago. 6Ke tla nošetša naga ka madi a gago go fihlela dithabeng, ka tlatša magaga ka nama ya gago. 7
Mat. 24:29
Mar. 13:24-25
Luk. 21:25
Kut. 6:12-13
8:12
Mohla o tima boka mollo ke tla khupetša leratadima, ka fifatša le dinaledi. Ke tla pipa letšatši ka maru, le ngwedi o ka se tage. 8Ke tla fifatša dietša tšohle tše di tagago tša legodimong, ka aparetša naga ya gago leswiswi. Ke realo, nna, Morena, Mong wa bohle.
9“Ditšhaba tše dintši di tla tshwenyega ge ke bega ditaba tša go fedišwa ga gago dinageng tše o sa di tsebego. 10Tše ke tlago go dira tšona di tla tlaba ditšhaba tše dintši. Ge ke bekenya tšhoša ya ka pele ga magoši a tšona, ona a tla roromela ka letšhogo ka lebaka la tše di go hlagetšego. Mohla o ehwa bohle ba tla dula ba thothomela ba tšhaba la bona lehu.”
11Morena, Mong wa bohle, o re: “Kgoši ya Babilonia e tla go hlasela ka madira. 12Ke tla hlasela makoko a gago ka madira a bagale a go tšwa ditšhabeng tše sehlogohlogo a ba bolaya ka tšhoša. Ba tla fediša tšohle tše naga ya Egepeta e ikgantšhago ka tšona, gomme makoko ohle a gagwe a tla bolawa. 13Ke tla bolaya leruo la gago ka moka kgauswi le noka ya gago ye kgolo. E ka se sa bilošwa ke motho, goba ya kgotlelwa ke seruiwa. 14Ke tla sekiša dinoka tša gago ka di ediša bjalo ka makhura a mohlware. Ke realo, nna, Morena, Mong wa bohle. 15Mohla ke fetoša naga ya Egepeta leganata ke e hlobola tšohle tše di lego mo go yona, ke bolaya bohle ba ba dulago go yona, ke mo ba tlago lemoga gore ke nna Morena. 16Ke sona sefela sa poloko se se tlago opelwa ke basadi ba baditšhaba. Ba tla se opelela naga ya Egepeta le makoko ohle a yona. Ke realo, nna, Morena, Mong wa bohle.”
17Ka letšatši la lesome le metšo ye mehlano la kgwedi ya pele32:17 Phetolelo ye nngwe ya kgale e re “la kgwedi ya pele” Seheberu ga se na mantšu a. ya ngwaga wa lesome le metšo ye mebedi ya ge re le mathopša Morena a ntaela a re: 18“Wena motho wa nama, llela makoko a Egepeta. A ba theogele lefaseng la ka tlase le ditšhaba tše dingwe tše maatla gotee le ba ba theogelago bodulabahu.19“O ba botšiše o re:
“Na le gopola gore le phala batho ba bangwe ka botse?
Theogelang bodulabahu le lale gona le bahlokamodimo.
20“Batho ba Egepeta ba tla rapalatšwa le ba ba bolawago ka tšhoša. Tšhoša e khwamoletšwe go bolaya. Makoko ohle a Egepeta a a gogwe.32:20 “Tšhoša ... gogwe.” Seheberu ga se kwagale gabotse. 21Go tšwa bodulabahu bagale ba bagolo ba tla re go Baegepeta le ba ba thušanago nabo ntweng: ‘Bahlokamodimo bale ba go bolawa ka tšhoša ba theogetše mono, gomme šeba ba rapaletše!’
22“Asiria o gona kua le setšhaba sa gagwe se sentši. O dikaneditšwe ke mabitla a sona. Ka moka ga sona se bolailwe ka tšhoša, 23gomme mabitla a sona a kua fase bodulabahu. Lebitla la gagwe le dikaneditšwe ke setšhaba sa gagwe se sentši. Ka moka ga sona se bolailwe ka tšhoša. Se be se boifiša ba ba sa dulago lefaseng la ba ba phelago.
24“Elamo o gona kua gomme makoko ohle a gagwe a dikaneditše lebitla la gagwe. Ka moka ga bona ba bolailwe ka tšhoša, gomme ba theogetše lefaseng la ka tlase e le bahlokamodimo. Ba be ba boifiša ba ba lego lefaseng la ba ba phelago. Bjale ba gobogile le bao ba theogelago bodulabahu. 25Elamo o aletšwe malao gare ga bao ba bolailwego, gomme o dikaneditšwe ke mabitla a makoko ohle a gagwe. Ka moka ga bona ke bahlokamodimo, gomme ba bolailwe ka tšhoša. Ba be ba boifiša ba ba sa dulago lefaseng la ba ba phelago. Bjale ba gobogile le bao ba theogelago bodulabahu, gomme ba beilwe le ba ba bolailwego.
26“Mesheke le Tubale ba gona kua le makoko ohle a bona ao mabitla a bona a ba dikaneditšego. Bohle ke bahlokamodimo, ba bolailwe ka tšhoša, ka ge ba be ba boifiša ba ba dulago lefaseng la ba ba phelago. 27Ga se ba bolokwa bjalo ka bagale bale ba go bolawa mehleng ya kgale, ba ba theogetšego bodulabahu le dibetša tša ntwa ba sametše ditšhoša tša bona mme dikotse32:27 Mohlomongwe go swanetše go balwa “dikotse” Seheberu se re “makgopo”. tša bona di beilwe godimo ga ditopo tša bona, gobane ba be ba boifiša ba ba phelago.
28“Ke ka mo Baegepeta ba tlago bolawa le bahlokamodimo ba ba bolailwego ka tšhoša.
29“Edomo o gona kua le magoši a gagwe le babuši. Le ge e be e le ba maatla, ba bolokilwe le ba ba bolailwego ka tšhoša. Ba rapaletše le bahlokamodimo ba ba theogetšego bodulabahu.
30“Babuši bohle ba leboa ba gona kua, le Basidone bohle. E kile ya ba ba maatla, ba ba boifišago batho, eupša ba theogetše bodulabahu ka dihlong gotee le ba ba bolailwego. Ba rapaletše le ba ba bolailwego ka tšhoša e le bahlokamodimo. Ba gobogile le ba ba theogelago bodulabahu.
31“Ge kgoši ya Egepeta le madira ohle a gagwe ba bolawa, o tla kwešiša gore ga se makoko ohle a gagwe a nnoši a a bolailwego ka tšhoša; ka gona o tla homotšega.” O realo, Morena, Mong wa bohle.
32“Ke nna ke dirilego gore kgoši ya Egepeta e boifiše ba ba lego lefaseng la ba ba phelago, ka gona yena le makoko ohle a gagwe ba tla bolokwa le bahlokamodimo ba ba bolailwego ka tšhoša.” O realo, Morena, Mong wa bohle.


text:
Maswao ao a Lego go Leswao la Naga la Afrika Borwa
Leswao la Naga le lefša la Afrika Borwa le na le dikarolo tše pedi, tše bitšwago sebopego sa nkgokolo sa motheo le sebopego sa nkgokolo sa go namelela, ka mo fase ke rationals tša maswao ao a kgethilwego ao a thušago go botša kanegelo ya Afrika Borwa le ka ga temokrasi ya batho ba gagwe ka moka.
Sebopego sa Nkgokolo sa MotheoMotto
- wo ngwadilwego ka leleme la Makhoisane la /batho ba Xam,! ke e: /xarra //ke, e ra gore ‘Batho ba go fapafapana ba kopana’.
Motho o tee, o laetša a botee magareng ga dikgopolo le ditiro. Ka go šoma mmogo, e laetša gore bjalo ka setšhaba re swanetše go kopana ka maikutlo a go amana le boikgantšho bja bosetšhaba.Meno a Manaka a Ditlou
– Ditlou di tsebega di le bohlale ebile di na le maatla. Mo leswao la naga, di emela gape thupišo le go se fele.Ditsebe tša Korong
- Korong e emela monono. Melo le kgodišo ya korong di emela kgolo le tlhabollo ya setšhaba sa rena go fihlelela bokgoni bjo sa felego. Gape e amana le thekgago ya batho le go emela temo ya bontši go tšwa lefaseng.Seširo
- Se na le mešomo ye mebedi go leswao la naga, se emela tšhireletšo ya semoya ya setšhaba sa rena gomme se swara dibopego tše emelago boitšhupo bja rena.Dibopego tša Batho
- Dibopego tše di tšerwe go tšwa go diswantšho tša leswika la bokgabo la lefase le tumilego kudu la Afrika Borwa le hwetšago go leswika la Linton, leo le beilwego mo musiamo Afrika Borwa mo Cape Town. Bjale ka bathobagolo ba kgalekgale ba tsebja badudi ba naga ya rena, Khoisan, ke testamente ya botho bja batho ba rena le bohwa bja MaAfrika Borwa. Dibopego mo seswantšhong di laeditšwe ka molao wa go dumedišana, se se laetša kopano. Di emela gape tsela ya motho ya phetogo go ba leloko la setšhaba le botho bja go kopana.Spear le Knobkierie
- Tše di emela dika tša tšhireletšo le taolo, di emela gape maoto a maatla a mongwaledi wa nonyana. Bjalo ka ge spear knobkierie di dutše fase, go šupa khutšo.
Sebopego sa Nkgokolo sa go NamelelaProtea
- e bontšhwa bjalo ka seka sa go emela bobotse bja naga ya rena, le matšoba le emela bokgoni bja rena bjalo ka setšhaba ka go nyaka ka Tswalolefsa ya Afrika. E šupa gape kgolo ya lefase le go godiša go tšwa ka mo godimo, le go šupa kopanyo ya mabotho. Mebala ya go tuma ya Afrika e filwe go Protea; talamorogo, gauta, bohubedu le boso.Nonyana ya mongwaledi
- mo Leswaong la naga nonyana ya mongwadi e bontšhwa e fofa, e emetše kgolo le lebelo. Nonyana ya maatla, yeo maoto a yona a emetšwe ke knobkierie le spear, a thuša go tsomana le dinoga, se se laetša tšhireletšo ya setšhaba kgahlanong le manaba ka moka.
Nonyana ke moromiwa wa magidimo, se se šupa phethe pele. Mafego a godimo ke seka sa go namelela sa setšhaba sa rena, mola gape se fa tšhireletšo. Nonyana ya mongwaledi e laeditšwe ka gauta, e šupa kamano ya yona le letšatši le maatla a godimodimo.Go Hlaba ga Letšatši
– letšatši ke seka sa seetša, go phadima le enetši. E šupa tsebo, kahlolo ye botse, maatla a thato, bokgoni bja sepelelana le tshephišo ya tsošološo. Ke mothopo wa bophelo, seetša gomme e emela bohlalo le botho.
Dilo ka moka tša Leswao la naga di kopana go bopa dibopego tša nkgokolo tša fase le godimo go bopa leswao la go se fele. Go tšwa go manakana a tlou go ya go letšatši sebopego seo se bopilwego ke cosmic ya mae fao nonyana ya mongwaledi e tšwelelago. Se se šupa tsošološong ya moya wa rena le setšhaba sa Afrika Borwa.
Translated by Lebogang Sewela


text:
41E rile ge Petrose le Johanese ba sa bolela le batho, gwa fihla baprista ba bangwe le letona la baleti ba Tempele ba na le Basadusei ba bangwe. 2Ba selekwa ke ge baapostola bao ba botša batho gore Jesu o tsogile bahung, e lego taba ye e šupago gore bahu ba tla tsoga. 3Ka gona ba ba swara, ba ba iša kgolegong, ba ba latša gona, ka ge e be e šetše e le mathapama. 4Fela ba bantši ba ba bego ba kwele molaetša wa bona ba ile ba dumela; gomme bjale palo ya ba ba dumelago e be e šetše e ka ba dikete tše tlhano.
5Ka le le latelago bagolo ba Bajuda le bakgomana le boramangwalo ba kgobokana Jerusalema. 6Ba rerišana le Hanase, Moprista yo Mogologolo, le Khayafase le Johanese le Aleksandere le bohle ba gaboMoprista yo Mogologolo. 7Ba emiša baapostola bao mo pele ga bona, ba ba botšiša ba re: “Se le se dirile ka maatla a mang, gona le se kgontšhitšwe ke mang?”
8Petrose a ba fetola a tletše Moya wo Mokgethwa a re: “Lena bagolo ba setšhaba le lena bakgomana, 9lehono le re sekišetša modiro wo mobotse wo re o diretšego motho wa segole, le re o fodišitšwe bjang. 10Bjale ge, lena ka moka le setšhaba sohle sa Israele, tsebang gore motho yo o eme mo pele ga lena a fodišitšwe ka maatla a Jesu Kriste wa Nasaretha, yola lena le mmapotšego sefapanong mme Modimo a mo tsoša bahung. 11
Ke yena
“ ‘leswika leo lena baagi le le nyaditšego
le e bilego lona la sekhutlo.’12“Ke yena fela yo a kgonago go phološa; lefaseng lohle ga go yo mongwe yo rena batho re mo filwego mme re kago phološwa ke yena.”
13Ba Kgorokgolo ya Bajuda ba ile ba tlabega ge ba bona Petrose le Johanese ba bolela ka go se boife, mola bona ba kwele gore banna bao ga se ba go rutega, ga se ba maemo. Le gona ba be ba lemoga gore banna bao ke ba bangwe ba bale ba bego ba šika le Jesu. 14Fela ka ge ba be ba bona monna yola wa go fodišwa a eme nabo, ba ile ba hloka se ba ka kgonago go se ganetša. 15Ka gona ba ba laela gore ba tšwe ka Kgorongkgolo, mme bona ba šala ba botšišana 16ba re: “Na banna ba re ka ba dirang? Batho ka moka mo Jerusalema ba tseba gabotse gore mohlolo wo mogolo wo o dirilwe ke bona, gomme re ka se ganetše. 17Fela gore taba ye e se phatlalale mo setšhabeng, a re ba tšhošetšeng, re re ba se sa botša motho ka Jesu.”
18Ke ge ba ba bitša, ba ba laya gore le ka mohla o tee ba se bolele goba ba ruta tša Jesu. 19Eupša Petrose le Johanese ba ba fetola ka go re: “Ikahloleleng, lena beng, gore go Modimo se se lokilego ke go theeletša lena goba yena na. 20Ge e le rena re ka se lese go bolela tše rena beng re di bonego le gona re di kwelego.” 21Ba rile go ba tšhošetša le go feta, ba ba lesa ba sepela. Gape ba be ba bona gore go ba otla ba ka se kgone, ka ge batho ka moka ba be ba reta Modimo ka lebaka la taba tše di diregilego. 22Monna yo mohlolo woo o bego o dirilwe go yena o be a na le mengwaga ye e fetago ye masome a mane.
23Petrose le Johanese ba rile go lokollwa moo ba boela go badumedi ba bangwe, ba ba anegela tše baprista ba bagolo le bagolo ba setšhaba ba di boletšego. 24
Neh. 9:6
Pes. 146:6
Bona ba rile go di kwa ba rapela Modimo mmogo ba re:
“Morena, wena Mohlodi wa leratadima le lefase le lewatle le tšohle tše di lego mo go ona,
25
o boletše ka Moya wo Mokgethwa ka molomo wa rakgolokhukhu wa rena, Dafida,
mohlanka wa gago, wa re:
‘Baditšhaba ba reng ba gaketše, merafe e rerelang tša lefeela?
26Magoši a lefase a tsogela Morena le yena Motlotšwa wa gagwe maatla,
babuši ba a ba lakana.’27
31Ya re ge ba fetša go rapela, lefelo leo ba bego ba kgobokane mo go lona la šikinyega. Bohle ba tlala Moya wo Mokgethwa, gomme ba thoma go bega molaetša wa Modimo ka go se boife.
32
Badumedi bjale e be e šetše e le ba bantši, mme e le ba pelo e tee le moya o tee. Go be go se yo a rego tše a nago le tšona ke tša gagwe a nnoši, eupša tšohle e be e le tša bona ka moka. 33Baapostola bona ba be ba hlatsela ka mafolofolo a magolo gore Morena Jesu o tsogile bahung, gomme bohle Modimo o ba atlile kudu. 34Mo go bona go be go se mohloki. Bao ba bego ba na le mašemo goba dintlo ba be ba di rekiša, ba tliše tšhelete ya gona, 35ba e neele baapostola; gomme yona e abelwe bohle go ya ka mo motho a hlokago ka gona.
36Ke ka mo Josefa, Molefi yo ka matswalo e bego e le wa Saeprose, yo baapostola ba bego ba mmitša ka la Barnabase, ke go re “Mokgothatši”, 37le yena a ilego a rekiša tšhemo ya gagwe, a tliša tšhelete ya gona, a e neela baapostola.


text:
Damselfish
Hlapi ya Lekgarebe
Leina la lapa
Hlapi ya lekgarebe
Tše dingwe ka lelapeng
Dgaribaldi, Digregory, Seresanta-bomajoro, Dichromi, Diseresanta tša bošego.
Leina la tša thutamahlale
Pomacentridae
Bogolo
Go fihla disentimetara tše 30, palogare ya disentimetara tše 10.
Boitšhupo
Mmele wo taološitswego wa bolee. Makgapetla a magolo a makgwakgwa. Mapheko a hlapi a mosela a fapana go tšwa go seka nkgokolo sa so tsenelela go ya go ya foroko. Mebala ya go fapafapana, go tloga go boso le bošweu go ya go mmala wa Namune le botala bja leratadima e tletšego.
Tshedimošo ya Kakaretšo
Lapa la Pomacentridae le bopša ke 28 ya tša kakaretšo le mehuta ya diphedi ye 321. Di tletše ka mekekemong. E iphihla ka di koraleng goba meletaneng ya maswika ge e ka kotsi e hlagelela. Tše dingwe di laola selete kudu. Dipoo di aga ‘sehlaga’ godimo ga leswika gomme tshadi e beela mae a yona gona, yeo e ka morago e tla go nontšhago mae ke poo. Dipoo di šireletša sehlaga go fihla matšatši a šupago.
Phepo
Go ya ka tikologo ya tšona, di ka ja melameetseng, plankton, dikoral le dikhrustašiene tše dulago ka fase.
Phatlalatšo
E direga ka dithempheretšheng ka moka le mawatleng borutho a lefase.
Mehuta ye e Tlwaelegilego
Hlapi ya lekgarebe la go tšena ka tšhokoleteng - Chromis dimidiata
Hlapi ya satšene ya lekgarebe - Abudefduf vaigiensis
Hlapi ya lekgarebe ya go wa - Dascyllus trimaculatus


text:
Go BaNtwana, pula ga se fela mothopo wa go swarega wa tsošološo. Gape ke sešupo sa monono wa semoya le leswao gore tlhago le setšhaba di kwane. Ka nepo ya go netefatša tšwelo pele ntle le taelo ya legohle, ditirelo tša go neša pula di swarwa ka ngwaga. Pele ga tiragalo ye pula e kgopelwa go ya ka leswao la nonyana ya lehadima (tladi). Yeo ka bophara go dumelwago gore ba Ntšhu ya hlapi ya ka Kapa, nonyana ye e hlaola ka mafofa a yona a khubedu, a mašweu le bontsho.
Go dumelwa gore nonyana ya lehadima e swerwe ka gare ga selo se bitšwago lehadima, lenaka la pholo le le kgabišitšwego go bontšha nonyana e khubedu, bošweu le dinkgokolo tše ntsho tša go ba le ntlha ya ka gare ye e swanago.lehadima le šomišwa kudu ke banna le basadi ba bomodimo (ngaka goba mapale) go kgopela pula seo se tla kgonthišago tsošološo ye e nonnego ya naga le setšhaba.
BaNtwana ba na le maitshwaro a go phigišana a lebišitšwego dišupong tša monono. Go fa mohlala, mmala wo mokhubedu o tšewa bjalo ka leswao la pelego le kotsi. Lehadima le bonwa bjalo ka ketapele ya pula, eupša BaNtwana gape ba dumela le ka swarwa ke baloyi le go lahletšwa ka nepo ya go phekgola tshepedišo ya tlhago ya bophelo. Se sengwe se, basadi, bao ba nago le maikarabelo a pelego ka kakaretšo ya naga le popelo, le bona ba bonwa bjalo ka kgonagalo ya ditšhošetšo go katlego ya setšhaba. Kganetšano ye e bontšhitšwe ke kamano magareng ga basadi le dikgomo.
Bobedi bo hlaolwa ka le go ema ka lehlakoreng la kganetšo go ye nngwe. Bobedi ke dišupo tša go ka ba le tšhošetšo go maatla a go belega go ye nngwe le ye nngwe. Go fa mohlala, basai ba lego kgweding ba thibelwa go tsena lešakeng la dikgomo. Lebaka la se ke gore, ge basadi ba meopa ba tsena ka lešakeng, maemo a swanago a tla wela dikgomo.
Basadi ba bonwa bjalo ka ba 'bolokegilego' fela morago ga ge ba kgaotša go ya kgweding, ge ba lahla mapanta a bona a dipheta ka moka a letheka, ka ntle le lepanta la fasefase la mmala wo mopinki. Ge e le gore mmala wo mopinki o tšewa bjalo ka kopanyo ya bokhubedu le bošweu, mmala o bontšha malea a boemo gare ka tša thobalano ka seabe.
Se se hlaloša gore BaNtwana ba aga kamano ye e raraganego kudu, gantšhi e hlakahlakanego, magareng ga mebala, dilo le dikarolo tše bohlokwa tša go phela ga bona ka bobedi makala a malea le a go swarega. Mebala e bapetšwa le maemo a phišo le go fola, bohlweki le kotsi, yeo e šomago go fana ka sešupo sa polelo go BaNtwana yeo e thušago go dira kwešišega ya lefase leo gantšhi le bonwago bjalo ka le sa kwišišego, la bonaba le go ba ka maemong a go ya go ile a kelo ya phetišetšo ya maatla.
Translated by Lawrence Ndou


text:
531
Joh. 12:38
Setšhaba sa fetola sa re:
“Ke mang yo a bego a ka dumela tše bjale re di begago?
Le gona ke mang yo a bego a ka bona gore tše ke ditiro tša Morena?
2Mohlanka wa gagwe o godile pele ga gagwe bjalo ka lehlogedi,
boka modu wo o melago mobung wo o omilego.
O be a se ne seriti le gona e se yo mobotse mo re bego re ka mo šetša.
Mo go yena go be go se se se re kgahlago,
mo re bego re ka mo kganyoga.
3Re be re mo nyatša,
re mo gana;
o be a phela a tlaišwa,
a tlwaetše go kwešwa bohloko.
Go be go se na le motho yo a ratago go mo lebelela –
re mo nyatša mme re sa mo šetše.
4
“Eupša mahloko ao a bego a lebane rena a kwelwe ke yena;
ditlaišego tše di bego di re swanetše di wetše yena,
mola rena re be re gopola gore o otlwa ke Modimo ka matshwenyego ao.
5
Eupša o hlabilwe ka lebaka la dibe tša rena,
a otlwa ka lebaka la makgopo a rena.
Rena re ile ra boelanywa le Modimo ka go otlwa moo ga gagwe,
ra fodišwa ke dintho tša gagwe.
6
Ka moka re be re swana le dinku tše di timelago,
mongwe le mongwe a eya mo a ratago gona.
Eupša Morena a mo rweša makgopo a rena bohle.
7
“O ile a swarwa gampe,
eupša yena a ikokobetša,
a se ke a re selo.
A etša kwanyana ye e išwago tlhabong,
a ikhomolela bjalo ka nku ye e kotwago –
a se ke a bolela selo.
8O ile a swarwa, a ahlolwa, a tšewa a yo bolawa,
mme le o tee wa batho ba mehleng yeo
a se ele tša go bolawa ga gagwe hloko.
9
Le ge ba be ba rerile go mmoloka le disenyi,
o ile a bolokwa ka lebitleng la mohumi.
O be a se a ka a oba molato goba a bolela maaka.”
10Morena o re:
“E be e le thato ya ka gore go bolawe yo ke dirilego gore a tlaišwe;
lehu la gagwe e bile sehlabelo sa tebalelo ya dibe.
Ka gona o tla phela nako ye telele,
a ba a bona ditlogolo tša gagwe,
mme nna ka phethagatša merero ya ka ka yena.
11Ka morago ga go tlaišwa le go bolawa o tla buša a phela.
O tla tseba gore ga se a tlaišetšwa lefeela.
Mohlanka wa ka yo a se nago bosodi o tla otlwa legatong la ba bantši,
mme, ka lebaka la gagwe, ka ba swarela.
12
Luk. 22:37
Ka gona ke tla dira gore a godišwe,
a dule le banna ba go hlomphega.
O gafile bophelo bja gagwe ka go rata,
a tlaišwa bjalo ka disenyi,
le ge a be a rwele dibe tša ba bantši,
mme a rapela gore badiradibe ba swarelwe.”


text:
321Ka morago ga ditiragalo tšeo tša go botegela Morena tša Kgoši Hiskia, Sanheribe, kgoši ya Asiria, a hlasela Juda. A dikanetša metse ya merako gomme a laela madira a gagwe gore a šwahle merako. 2Ge Hiskia a bona gore Sanheribe o ikemišeditše le go hlasela Jerusalema, 3-4yena le bahlankedi le balaodi ba gagwe ba eletšana gore ba šibe methopo ka ntle ga motse, gore ge Baasiria ba batamela Jerusalema ba tle ba hloke meetse. Banna bao ba kwana le yena, ba kgobokanya batho ba bantši gomme ba šiba methopo ka moka le mekero ya tikologong ya Jerusalema. 5Kgoši a tiišetša dibo tša motse ka go lokiša morako, ka go godiša ditora tša tlhapetšo, le ka go aga morako wa ka ntle. A ba a tiiša dibo tše di bego di agilwe mo naga e bego e lekelelantšwe motseng wa Dafida. Le gona a laela gore go dirwe matsolo a mantši le dikotse. 6A bea balaodi ba madira gore ba laole banna ba motse, gomme a laela banna bao gore ba kgobokane lepatlelong la lesorong la motse. A ba tutuetša a re: 7“Le beng le sebete, le tie mme le se ke la boifa kgoši ya Asiria goba madira a mantši a a nago le ona. Yo a emego le rena o feta ba ba emego le yena ka maatla. 8Yena o na le maatla a motho, eupša rena re na le Morena Modimo wa rena go re thuša le go hlabana dintwa tša rena.” Batho ba tiišwa maatla ke mantšu ao a kgoši.
9Ka morago ga lebaka, ge Sanheribe le madira a gagwe ba sa le Lakishe, a roma batseta go Hiskia le go batho ka moka ba Juda ba ba bego ba na le yena Jerusalema, gore ba yo ba botša ba re: 10“Nna, Sanheribe, kgoši ya Asiria, ke botšiša gore ke eng se le se tshephilego ge le fela le dutše mo Jerusalema mola motse woo o dikaneditšwe. 11Hiskia o le botša gore Morena Modimo wa lena o tla le phološa diatleng tša rena, eupša Hiskia o a le lahletša mme o tla dira gore le hwe ka tlala le lenyora. 12Ke yena yo a phušotšego dintotoma tšeo go tšona go bego go khunamelwa Morena, a kgereša le dialetare tša gagwe, mme ka morago a botša batho ba Juda le ba Jerusalema gore ba khuname pele ga aletare e tee, le gore ba tšhume seorelo go yona fela. 13A ga le tsebe se nna le borakgolokhukhu ba ka re se dirilego ditšhaba tše dingwe? Na medimo ya ditšhaba tšeo e kile ya phološa dinaga tša tšona go kgoši ya Asiria? 14Ke ofe wa medimo yeo ka moka ya ditšhaba tšeo borakgolokhukhu ba ka ba di fedišitšego o kilego wa phološa setšhaba sa wona diatleng tša rena? Bjale ke eng se se le dirago gore le gopole gore Modimo wa lena o ka le phološa? 15Ka gona Hiskia a se ke a le fora goba a le lahletša ka mokgwa woo. Le se ke la mo kgolwa! Ga go le modimo o tee wa setšhaba se sengwe wo o kilego wa kgona go phološa setšhaba sa wona diatleng tša ka, goba diatleng tša borakgolokhukhu ba ka. Ka gona Modimo woo wa lena ruri o ka se le phološe!”
16Batseta ba Asiria ba ba ba tšwela pele le go roga Morena Modimo le Hiskia, mohlanka wa Morena. 17Lengwalo le kgoši ya Asiria e bego e le ngwadile le be le nyatša Morena Modimo wa Israele. Lona le be le re: “Medimo ya ditšhaba tše dingwe ga se ya ka ya phološa ditšhaba tša yona diatleng tša ka, gomme le wona Modimo wa Hiskia o ka se phološe batho ba wona diatleng tša ka.” 18Batseta bao ba goa mantšu ao ka Seheberu gore ba tšhoše batho ba Jerusalema bao ba bego ba nametše morako wa motse, ba ba nole moko gore ba tle ba thope motse ntle le bothata. 19Ba bolela ka Modimo wa Jerusalema ka wona mokgwa woo ba bego ba bolela ka medimo ya ditšhaba tše dingwe, medimo ya diswantšho ye e bego e dirilwe ke batho.
20Ke moo Kgoši Hiskia le moprofeta Jesaya, morwa wa Amotse, ba rapetšego Modimo ba mo llela gore a ba thuše. 21Morena a roma morongwa yo a ilego a bolaya bahlabani ka moka le balaodi le baetapele ba madira a Asiria. Ka gona Kgoši Sanheribe a boela Asiria a lewa ke dihlong. Ka letšatši le lengwe ge a tsena ka tempeleng ya modimo wa gagwe, barwa ba gagwe ba bangwe ba mmolaya ka ditšhoša tša bona.
22Ka tsela yeo Morena a hlakodiša Kgoši Hiskia le batho ba Jerusalema diatleng tša Sanheribe, kgoši ya Asiria, le manabeng a mangwe a bona. A dira gore batho ba phele ka khutšo32:22 Diphetolelo tše dingwe tša kgale di re “A dira gore batho ba phele ka khutšo” Seheberu se re “A eta batho pele”. le dinaga ka moka tše di bapilego nabo. 23Batho ba bantši ba tlišetša Morena dikabelo Jerusalema, le Hiskia ba mo tlišetša dimpho tše bohlokwa, gomme go tloga ka yona nako yeo ditšhaba ka moka tša hlompha Hiskia.
24Mehleng yeo Kgoši Hiskia a babja a ba a nyako hlokafala. A rapela, mme Morena a bolela le yena, a mo fa sešupo sa semaka sa gore o tla fola. 25Eupša Hiskia a thoma go ikgogomoša, ka gona a se ke a leboga Morena ka lebaka la taba yela ye botse a mo diretšego yona; gomme seo sa dira gore Morena a galefele yena le batho ba Juda le ba Jerusalema. 26Eupša mafelelong Hiskia le batho ba Jerusalema ba ikokobetša, ka fao Morena a se ke a ba otla ge Hiskia a sa phela.
27Kgoši Hiskia o ile a huma kudu, gomme yo mongwe le yo mongwe a mo hlompha. A ikagela diphapoši tša go bolokela gauta, silibera, maswikana a bohlokwa, dinoko, dikotse le dilwanalwana tše dingwe tša go kganyogega. 28Godimo ga moo, o be a agetšwe diphapoši tša go bolokela mabele, beine le makhura a mohlware, a agetšwe le mašaka a dikgomo le a dihuswane. 29O ile a ikagela le metse, a rua le dihuswane le dikgomo tše ntši, gobane Modimo o be a mo file thoto ye ntšintši. 30Kgoši Hiskia ke yena yo a ilego a thiba moela wa ka godimo wa mothopo wa Gihone, a epa mokero, a sepediša meetse ka wona, a a theošetša bodikela motseng wa Dafida. Hiskia o ile a atlega go tšohle tše a di dirago, 31eupša mola baemedi ba Babilonia ba tlile go botšiša ka ga semaka sela se bego se diregile nageng, Modimo o ile a mo lesa gore a inaganele, e le fela go mo leka gore a tsebe tše di lego ka pelong ya gagwe.
32Tše dingwe tše Kgoši Hiskia a di dirilego, le go botegela Morena ga gagwe, di ngwadilwe mo pukung ya Pono ya moprofeta Jesaya, morwa wa Amotse, le mo go Ditaba tša magoši a Juda le a Israele. 33Hiskia a ithobalela le botatagwe gomme a bolokwa morotogeng wa go ya mabitleng a mošate. Batho ka moka ba Juda le ba Jerusalema ba mo hlompha lehung la gagwe. Morwa wa gagwe, Manase, a mo hlatlama bogošing.


text:
Mabokgolo a Bolemi
Bafsa le balemi ba bafsa ka batho ba temo ba ka moso ba Aforika Borwa. Ka ntle le bokgoni bja go šoma ka maatla bjo itšego bjo nyakegago mo mafapheng a mehutahuta ya temo, le mabokgoni a boleta a nyakega ke balemi ba bafsa. Mabokgoni ke megwa ya botho le mekgwa yeo e tla go thušago go aga dikamano mo dipolaseng, bobedi magareng ga mongmošomo le mošomi gape a tla netefatša gore šomammogo ye botse magareng ga bašomi.
Gantši batho ba bafsa bao ba nyakago go thoma go lema ba thoma ka go ba baithuti goba hwetša tlhahlo ka ga dipolasa tša kgwebo....more
Bokgoni bja maatla bja go lema ke mešomo ye e itšego. O swanetše go ba le maswanedi a dithuto a go phetha mešomo ye e itšego....more
Temong, ga go nyakege bokgoni bja go šomiša maatla fela (go swana le go otlela, go tlhaba, goba nošetša le go sega dibjalo) eupša gape go nyakega bokgoni bja go swana le go kgona go bolela le batho, maitswaro a botse le go ba le nnete....more


text:
61Bjale ke ge re ka reng? Na re ka dio dula re phela sebeng gore kgaugelo ya Modimo e tle e ate? 2Le gatee! Na bjale ge re se sa phelela sebe re ka no dula re le mo go sona? 3Kgane ga le tsebe gore bjalo ka ge kolobetšo ya rena e re dirile ba tee le Kriste, ebile e re dirile ba tee le lona lehu la gagwe? 4
Mola re kolobetšwa e bile setšha re ehwa mme re bolokwa le yena, gore bjalo ka ge a ile a tsošwa bahung ka maatla a a makatšago a Tatagwe, le rena re tle re phele bophelo bjo bofsa.
5Gobane ka ge re bile ba tee le yena ka go hwa lehu la go swana le la gagwe, re tla ba ba tee le yena le ka go tsoga tsogo ya go swana le ya gagwe. 6Gape re a tseba gore bomotho bjola bja rena bja kgale bo bapotšwe le Kriste sefapanong sa gagwe, gore tlhago ya rena ya go dira sebe e fedišwe, gore re se sa laolwa ke sebe. 7Gobane motho ge a hwile ga a sa laolwa ke sebe. 8Ge eba re hwile le Kriste, re dumela gore le go phela re tla phela naye. 9Gobane re a tseba gore Kriste o tsošitšwe bahung gomme a ka se sa hwa – lehu ga le sa mo laola. 10Go hwa o hwile gatee ya ba moka mola a hwela dibe, gomme bjale o a phela, o phelela Modimo. 11Ka yona tsela yeo le lena, mabapi le sebe le itsheme ba ba hwilego, eupša ba ba phelelago Modimo ka Kriste Jesu.
12Le se sa lakwa ke sebe, lena ba mebele ye e bolago, mo le ka laolwago ke ditumo tša yona. 13Le gona le se ke la gafela ditho tša lena sebe, ya ba tša go dira bokgopo. Le upše le ikgafele Modimo le le ba le tsošitšwego bahung la phela, gomme ditho tša lena le di gafele go dira boloki. 14Le se ke la laolwa ke sebe; gobane ga le bušwe ke molao, eupša le bušwa ke kgaugelo ya Modimo.
15Bjale? Na re swanetše go dira dibe ka ge re sa bušwe ke molao, eupša re re re bušwa ke kgaugelo ya Modimo? Le gatee! 16Kgane ga le tsebe gore ge le ineela go direla motho le go mo theeletša, le ba bahlanka ba gagwe – e ka ba go ba bahlanka ba sebe, gona go išago lehung, goba go ba bahlanka ba go kwa Modimo, gona go išago go lokeng? 17Fela a re lebogeng Modimo, ge lena le bego le le bahlanka ba sebe bjale le latela ka dipelo tša lena ka moka thuto ye le e rutilwego. 18Le lokolotšwe sebeng la ba bahlanka ba boloki. 19Ke bolela ka mokgwa wo o tlwaelegilego ka lebaka la go hlaelela ga kwešišo ya lena, ke re: Bjalo ka ge pele le be le ineetše la ba bahlanka ba bootswa le ba bokgopo mme la phela bjalo, ka tsela yeo bjale ineeleng le be bahlanka ba boloki mme le phele bophelo bjo bokgethwa.
20Mola le sa le bahlanka ba sebe le be le sa bone le tlemegile go dira tše di nyakwago ke Modimo. 21Go le thušitšeng go dira dilo tšeo bjale di le lešago dihlong? Etse pheletšo ya tšona ke lehu. 22Gomme ge bjale le lokolotšwe sebeng, le le bahlanka ba Modimo le boelwa ke bophelo bjo bokgethwa, gomme pheletšo ya gona ke go phelela sa ruri. 23Gobane moputso wa sebe ke lehu, eupša mpho ya kgaugelo ya Modimo yona ke go phelela sa ruri ka Kriste Jesu, Morena wa rena.


text:
101Jesu a bitša barutiwa ba gagwe ba lesome le metšo ye mebedi, a ba fa maatla a go leleka meoya ye mebe le a go fodiša batho malwetši le mafokodi a bona. 2Maina a baapostola bao ba lesome le metšo ye mebedi šea: Wa mathomo e bile Simone, yo a bego a bitšwa Petrose, le Andrease, ngwanabo; Jakobose le Johanese, ngwanabo, barwa ba Sebediose; 3Filipi le Bartolomeose, Thomase le Mateu, molekgetho; Jakobose, morwa wa Alfeose, le Thadeose; 4Simone, Mollelatokologo, le Judase Iskariote, wa go eka Jesu.
5Banna bao ba lesome le metšo ye mebedi ba ile ba rongwa ke Jesu, a ba laela a re: “Le se ke la ya nageng ye e lego ya baditšhaba, goba motseng wo mongwe wa Basamaria. 6Le upše le ye go dinku tše di timetšego, e lego setšhaba sa Israele. 7
Eyang le goeletše le re: ‘Mmušo wa Modimo o batametše!’ 8Le fodiše balwetši, le tsoše bahu, le fodiše le ba ba swerwego ke malwetši a letlalo a a ba tšhilafatšago gore ba hlweke, le be le lelekeng le bademone. Le filwe fela, le lena le feng fela. 9Le se ke la tloga le tšhelete ka merabeng ya lena – e ka ba ya gauta, goba ya silibera, goba ya mphiri. 10
1 Tim. 5:18
Le gona le se ke la tšea mokotla wa leeto, goba seaparo sa bobedi, goba dieta, goba lepara, gobane mošomi o lebanwe ke go fiwa dijo.
11“Ge le tsena motseng goba motsaneng le botšiše gore na le ka dula ka ga mang. Le dule gona go fihlela ge le tloga motseng woo. 12Ge le tsena ka lapeng le lengwe le dumediše. 13Ge ba lapa leo ba ka le dumela, madume a lena a tla ba tšwela mohola; ge ba ka se le dumele, gona madume a lena a ka se ba hole ka selo. 14
Ge motho a ka se le amogele goba a se le theeletše, le tšweng ka lapeng la gagwe goba motseng wa gabo le hlohlora marole maotong a lena. 15
Gen. 19:24-28
Ruri, ke le botša gore ka Letšatši la Kahlolo Modimo o tla otla batho ba motse woo gagolo go feta ba Sodoma le ba Gomora!”
16
“Bonang, ke le roma bjalo ka dinku ge di romelwa diphiring. Ka gona le ntšhe mahlo dinameng bjalo ka dinoga, le be le ile bomenetša bjalo ka maeba. 17
Luk. 12:11-12
21:12-15
Le itote, ka gobane go tla ba le batho ba ba tlago le gafela dikgorong tša tsheko, ba le otla ka tshelane ka disinagogeng. 18Le tla išwa pele ga babuši le dikgoši ka lebaka la ka, ya ba ge le hweditše sebaka sa go begela bona le baditšhaba Taba ye Botse ya mmušo wa Modimo. 19Ge ba le iša dikgorong tša tsheko, le se ke la tshwenyega gore le yo bolelang, le gore le yo bolela bjang; ge nako yeo e fihla, le tla fiwa se le swanetšego go se bolela. 20Gobane tše le tlago di bolela e tla be e se tša lena – di tla be di bolelwa ke Moya wa Tatagolena ka lena.
21
Luk. 21:16
“Motho o tla gafa ngwanabo gore a bolawe, le tatagongwana o tla gafa ngwana wa gagwe; bana ba tla hlanamela batswadi ba bona, ba ba bolaiša. 22
Mar. 13:13
Luk. 21:17
Le tla hloiwa ke batho ka moka ka lebaka la ka. Eupša yo a ka kgotlelelago go iša pheletšong o tla phološwa. 23Ge ba le hlomara motseng wo mongwe, le tšhabeleng go wo mongwe. Ruri, ke le botša gore Morwamotho o tla tla le sešo la fetša go bega molaetša wa mmušo wa Modimo metseng ka moka ya Israele.
24
Joh. 13:16
15:20
“Morutiwa ga a fete morutiši wa gagwe, le lekgoba ga le fete mong wa lona. 25
12:24
Mar. 3:22
Luk. 11:15
Ka gona, morutiwa a se balaele ge a hlagelwa ke tše di hlagetšego morutiši wa gagwe, le lekgoba le se belaele ge le hlagelwa ke tše di hlagetšego mong wa lona. Ge mong wa lapa a bitšwa Beeltsebulo, na ba lapa la gagwe bona ba ka se ba ree maina a mabe le go feta?”
26
Luk. 8:17
“Ka gona, le se ke la boifa motho, gobane ga go se se bipilwego se se ka se kego sa bipollwa, le sephiri se se ka se kego sa tsebja ga se gona. 27Se ke le botšago sona sephiring lena le se bolele phatlalatša; se le se sebelwago ka ditsebeng lena le se goelele godimo ga dintlo. 28Le se ke la boifa bao ba bolayago mmele, eupša ba sa kgone go bolaya moya; le upše le boife Modimo yo a kgonago go fediša mmele le moya heleng. 29Ga ke re diphorogohlo tše pedi di rekwa ka sente? Le ge go le bjalo le e tee ya tšona e ka se wele fase Tatagolena a sa tsebe. 30Le lena meriri yohle ya lena e badilwe. 31Ka gona, le se ke la boifa – lena le ba bohlokwa go feta diphorogohlo tše dintši.”
32“Mang le mang yo a ipegago phatlalatša gore ke wa ka, le nna ke tla mmegela Tate wa legodimong gore ke wa ka. 33
Eupša yo a ntatolago phatlalatša, le nna ke tla mo latola go Tate wa legodimong.”
34“Le se ke la gopola gore ke tlišitše boiketlo lefaseng. Ga se ka tliša boiketlo, eupša ke tlišitše phapano. 35
Ke tlile go lweša morwa le tatagwe, morwedi le mmagwe, ngwetši le mmatswalagwe – 36ba gabomotho e tla ba bona manaba a gagwe.
37“Yo a ratago tatagwe goba mmagwe go feta nna, ga a lokela go ba wa ka, le yo a ratago morwagwe goba morwediagwe go feta nna, ga a lokela go ba wa ka. 38
Mar. 8:34
Luk. 9:23
Yo a sego a ikemišetša go tlaišwa bjalo ka nna mme a ntatela, ga se a ntokela. 39
Mar. 8:35
Luk. 9:24
17:33
Joh. 12:25
Yo a ipabalelago o tla lahlega, eupša yo a itatolago ka lebaka la ka o tla phelela sa ruri.”
40
10:16
Joh. 13:20
Mar. 9:37
“Yo a le amogelago o amogela nna; le yo a amogelago nna o amogela yo a nthomilego. 41Yo a amogelago motseta wa Modimo ka gobane e le motseta wa Modimo o tla fiwa moputso wa motseta yoo. Le yo a amogelago moloki ka gobane e le moloki o tla fiwa moputso wa moloki. 42Yo a fago yo mongwe wa ba bannyane mo go balatedi ba ba ka sego sa meetse a go tonya ka gobane e le molatedi wa ka, ruri, ke le botša gore a ka se tingwe moputso.”


text:
Flutemouth
Molomo wa Fulutu
Leina la lapa la tlwaelo
Molomo wa Fulutu / Hlapi ya Khonete
Leina la tša thutamahlale
Fistulariidae
Bogolo
Go fihla dimetara tše1,8, palogare ya disentimetara tše 70
Boitšhupo
Ke ye telele kudu, ye sekwere, mmele o otile, ya fokotšega ge e ya mafelelong. Ya sefena sa seka tšhupu (seka fulutu). Lephegwana la hlapi la go ba foroko ye hlageletšego le ya seka hlale ye telele ka bogareng. Maphegwana a hlapi a tlase le maragong a swana e bile a go lebana. Ka tlwaelo ke ye silibera le gogaloga mpeng.
Tshedimošo ya Kakaretšo
Lapa la Fistulariidae le bopša ke 1 ya tša mehuta le 4 ya diphedi. Ke Batsumi ba botse kudu. Di fetola mmala go lahlegiša dibatana. Ka tlwaelo mmala wa go rekiša ke wo le go wa methapo ye lebeletšego fase le bosilibera. E ntšhetša mae ka ntle lewatleng la go bulega.
Phepo
Di ja dihlapi tše nnyane le dikhrustašiene ka go di nyanyan go di gogela ka gare.
Phatlalatšo
E direga ka dithempheretšheng ka moka le mawatleng a borutho a lefase.


text:
Sea Chubs
Dihlapi tša noka tša ka Yuropa
Leina la lapa
Dihlapi tša noka tša ka Yuropa/ Hlapitshepidiši
Leina le lengwe la yona
Tša go letša meropa
Leina la tša thutamahlale
Kyphosidae
Bogolo
Go fihla disentimetara tša 70
Boitšhupo
Ya bolee, le mmele wa sephaphathi ka lehlakoreng wo mo nnyane, le makgapetla a makgwakgwa a khupeditšego mmele ka botlalo. Hlogo ye nnyane le molomo. Lephegwana la hlapi la mosela le tseneletše ka bogare goba boforoko.
Tshedimošo ya Kakaretšo
Lapa la Kyphosidae le bopša ke 15 ya tša kakaretšo le 42 ya mehuta ya diphedi. Leina le di amogetšwego go tšwa go tlogeng ga dikepšana. Di diragala godimo ga mokekema w aka ntle le ka mafelong a go tiya a ka fase. Meno a incisiform (lebelega go swana le meno a mahlo). Ke hlapi ya mafolofolo le go rata go tseba. Di bopa dihlophana tša ka dihlapi tše kgolo ge di ntšhetša mae ka ntle. Di ntšhetša mae ka ntle lewatleng la go bulega.
Phepo
Di ja dilo tša dibjalo tša go swana le dimelameetseng le lehola la ka lewatleng. Ye mengwe ya mehuta ya diphedi e ja diphoofolo tša go hloka mekokotlo tše nnyane gomme di ja dibjalo fela.
Phatlalatšo
E direga dithempheretšheng ka moka le mawatleng a borutho a lefase.
Mehuta ye e tlwaelegilego
Hlapi ya noka ya ka Yuropa - Kyphosus sydneyanus
Hlapi ya noka ya ka Yuropa yam mala wa botala bja legodimo - Kyphosus cinerascens
Hlapi ya noka ya ka Yuropa ya poraso - Kyphosus vaigiensis


text:
1. MOLAO WA PELE
MODIMO OA GO RATA, MME O NA LE LEANO LE LE BOTSE KA BOPHELO BJA GAGO.
(Tšhupetšo tšohle pukeng ye di swanetše go balwa go tšwa Bebeleng moo go kgonegago).
LERATO LA MODIMO
"Gobane Modimo o ratile lefase gakaakaa, a ba a le fa Morwa wa gagwe yo a tswetšwego a nnoši gore mang le mang yo a dumelago go yena a se ke a lahlega, empa a be le bophelo bjo sa felego." (Johane 3:16)
LEANO LA MODIMO
(Go bolela Kriste) "Ke tlile gore ba be le bophelo, bjo bo tletšego le mokhora." (Johane 10:10)
Ke ka baka lang ga batho ba bantšhi ba sa phele bophelo bo tletšeng bjo?
2. MOLAO WA BOBEDI
MOTHO O NA LE SEBE MME O AROGANTŠWE LE MODIMO KE KA GO A KA SE TSEBE LE GO HLWAETŠA LERATO LA MODIMO LE LEANO LA BOPHELO BJA GAGWE.
MOTHO O NA LE SEBE
"Gobane moo ga go tlhaolo, ba dirile dibe bohle, ba hlaya letago la Modimo." (Baroma 2:23)
Motho o bophetšwe go ba le kopano le Modimo; empa, ka baka la go se kwe go thato ya gagwe, o ikgethela go ya ka tsela ya gagwe a nnosi mme segwera kopano le Modimo ya senyega. Thato y้ ya motho ka boyona, e bontšhwa ke moya wa go ngaloga goba go se dire selo, se ke pontsho ya seo Bebele e se bitšang sebe.
MOTHO O AROGANTŠWE
"Gobane moputso wa sebe ke lehu" (Karoganyo ya moya le Modimo) (Baroma 6:23)
Modimo oa kgethego mola motho a na le sebe. Legaga le legolo le aroganya batho ba ba bแbedi. Motho o leka ka maatla go fihlelela go Modimo le bophelo bo tletšeng ka boitekelo bja gagwe: bophelo bjo bo botse, setho, tsebo, bj. bj. empa boitekelo bja gagwe ke lefela.
Molao wa boraro o re fa karabo e le tee kotsing ye...
3. MOLAO WA BORARO
JESU KRISTE KE TSELA YA MODIMO YA SEBE SA MOTHO GAPE KE YONA TSELA FEELA, KA YENA O KA TSEBA GAPE WA IKWELA LERATO LA MODIMO LE LEANO LA BOPHELO BJA GAGO.
O HWILE BAKENG SA RENA
"Gobane Modimo, lerato le a re ratilego ka lona, o le bonagatša ka ge Kriste a re hwela re sa le badiradibe." (Baroma 5:8)
O TSOGILE BAHUNG
"Ke bona ba a iponagaditšeng go bona mola a satšo tlaišwa, ba ba dihlatse tša gagwe ge a phela, ka ge ba mmone gantši ka matšatši a masome a mane, a ba botša tsa mmušo wa Modimo." (Ditiro 1:3)
KE YENA TSELA E TEE
"Jesu a re go yena, 'Ke nna tsela, le therešo, le bophelo; ga go yo a tlang go Tate, ga e se ka nna." (Johane 14:6)
Modimo o tswaletše legaga leo le re aroganyago le yena ka go romela Morwa wa kagwe, Jesu Kriste, go re hwela sefapahong.
Ga go ya lekana go tseba feela melao e meraro ye....
4. MOLAO WA BONE
RE SWANETŠEGO AMOGELA JESU KRISTE BJALO KA MOPHOLOŠI LE MORENA: GONA RE KA TSEBA GAPE RA IKWELA LERATO LA MODIMO LE LEANO LA GAGWE MAPHELONG A RENA.
RE SWANETSE GO AMOGELA KRISTE
"Empa bohle ba mo amogetšeng o ba neile maatla a go ba bana ba Modimo, ešita le bao ba dumelang leineng la gagwe." (Johane 1:12)
RE SWANETŠE GO AMOGELA KRISTE KA TUMELO
"Le baphološwa ka kgaugelo ka tumelo; ga la ka la iphološa, e fo ba mpho ya Modimo. Ga la ka la e bona ka mediro e botse ye Modimo a e buletsego tsela gore e be ye re tlogo ya ka yona." (Baefeso 2:8,9)
RE AMOGELA KRISTE KA GO MO MEMA
(Kriste o re): "Bonang, ke eme mojako kea kokota; ge e mongwe a ekwa lentšu la ka mme a bula mojako, nna ke tlo tsena." (Kutullo 3:20)
Go amogela Kriste go itahla mme wa retologela go Modimo o tshepha Kriste go tsena maphelong a rena, go re swarela dibe le go re dira seo yena a ratago re eba sona. Ge se gwa lekana go fa tumelo ya mogopolo boipiletšong bja gagwe goba go huduega moyeng.
Nthebudi tse di emela maphelo a mabedi:
Se latelago se hlalosa ka mo o kago amogela Kriste
O KA AMOGELA KRISTE GONA BJALE KA TUMELO THAPELONG
(Thapelo ke go bolela le Modimo).
Modimo o tseba pelo ya gago mme mentšu a gago ga a na taba le ona bjale ka ge a hlokomelo moya pelong ya gago.
Thapelo e latelang ke ye šišintšwego:
"MORENA JESU, KE LEMOGA GORE KE BE KE SEPETŠA BOPHELO BJA KA MME KE DIRILE DIBE PELE GA GAGO. KE BULA MOJAKO WA PELO YAKA MME KE GO AMOGELA BJALO KA MOPHOLOŠI LE MORENA. TSEA TAOLO YA TORONE YA BOPHELO BJA KA. NTIRE MOTHO YO WENA O RATANG KE EBA YENA."
A thapelo e bolela takatso ya bophelo bja gago?
Ge go le bjalo rapela thapelo yeo gona biale, Kriste o tla tsena bophelong bja gago, bjalo ka ge a tshephisitše.
O KA TSEBA BJANG GORE KRISTE O GONA BOPHELONG BA GAGO?
A o amogetse Kriste bophelong bja gago? Go ya ka tshephišo ya gagwe go Kutullo 3:20, a Kriste o go kae go wena? Kriste o rile o tla tsena bophelong bja gago. A o tla go lahla? A o tseba ka maatla afe gore Kriste o arabile thapelo ya gago? (Go tshephega gaModimo ka boyena le lentsu la gagwe).
BEBELE E TSHEPHISA BOPHELO BJO BO SA FELEGO GO BAO BA AMOGELANG KRISTE
"Gomme bohlatse ke bjo, gore Modimo o re file bophelo bjo sa felego, mme bophelo bjo bo Morweng wa gagwe. Yo a nang le Morwa o na le bophelo; eo a se nang Morwa wa Modimo ga a na bophelo. Dilo Tše ke le ngwaletše tšona lena bao le dumelang leineng la Morwa wa Modimo, gore le tsebe gore le na le bophelo bjo bo sa felego." (1 Johane 5:11-13)
Leboga Modimo kamehla geKriste a le bophelong bja lena le gore a ka se le tlogele. (Baheberu 13:5). O ka tseba gore Kriste yo a phelang o ka gare ga bophelo bja gago, le gore o na le bophelo bjo sa felego, go tloga motsotsong woo o mo amogelang leemong la tshephišo tša gagwe. A ka se ke a go fora.
Na maikutlwelo ona a bjang?
O SE ITSHETLEGE MAIKUTLWELONG
Tshephišo ya lentšu la Modimo, e seng maikutlwelo a rena, ke maatla a rena. Mokreste o phela ka tumelo (Tshepho) botshepheging bjo Modimo ka boyena le Lentšu la gagwe. Seswantšho sa terene se laetsa segwera gare ga tabakgonthe (Modimo le lentšu la gagwe), tumelo (tshepho ya rena go Modimo le lentšu la gagwe), le maikutlwelo (poelo ya tumelo ya rena le go kwa). (Johane 14:21)
Setimela se ka kitima ntle le vene ya mohiokomedi. Empa, e ka ba ka lefeela go leka go goga terene ka vene ya mohlokomedi. Ka tsela e bjalo, rena, bjalo ka baKreste, ga re itshetlege ka maikutlwelo goba khuduego ya moya; empa re bea tumelo (tshepho) botshepheging bja Modimo le ditshephišo tsa lentšu la gagwe.
BJALO KA GE O AMOGETŠE KRESTE
Motsotsong o wena, bjalo ka tiro ya tumelo, o amogetšeng Kriste, dilo tše dintšhi di diregile, di akaretša tše latelang:
- Kriste o tsene bophelong bja gago (Kutullo 3:20 le Bakolose 1:27)
- Dibe tša gago di lebaletswe (Bakolose 1:14)
- Wa ba ngwana wa Modimo (Johane 1:12)
- O thomile bophelo bja boikhomanedi bjo Modimo o go diretšego bjona (Johane 10:10; II Bakorinte 5:14,15,17)
A o ka gopola ka se sengwe se bohlokwa seo se ka go diregelago go feta go amogela Kriste? A o ka rata go leboga Modimo thapelong gona bjale ka seo a go diretšego sona? Taba ya go leboga Modimo e laetša tumelo.
Bjale go tla eng?
DITŠHIŠINYO TŠA KGOLO YA MOKRESTE
Kgolo ya moKreste e tšwella go tshephong go rena Jesu Kriste. "Motho wa go loka o tla phela ka tumelo" (Bagalata 3:11). Bophelo bja tumelo bo tla go kgoniša go tshepha Modimo ka go oketšega ka ntlha tšohle bophelong bja gago, le go dira tše latelang:
- E ya go Modimo ka thapelo ka mehla (Johane 15:7)
- Bala lentšu la Modimo ka Mehla (Ditiro 17:11) - Thoma ka Ebangedi ya Johane.
- Theeletša Modimo, motsotso ka motsotso. (Johane 14:21)
- Pakela Jesu ka bophelo ba gago ie mantšu a gago. (Mateu 4:19; Johane 15:8)
- Tshepha Modimo go se sengwe le se sengwe bophelong bja gago. (1 Peter 5:7)
- Moya Mokgethwa - mo dumelele go laola le go tiiša bophelo bja gago bja letšatši ka letšatši gape paka. (Bagalata 5:16,17; Ditiro 1:8)
BOHLOKWA BJA KOPANO YA BOKRESTE
Go Baherebu 10:25, re eletšwa go se nyatše "kopano ya rena bohle....empa re fela re tiišana..." Dikgong tše ntšhi di tuka botse gammogo; empa ga serumula se sengwe se beilwe thoko mollo o a tima. Go bjalo le ka kopano ya gago le baKreste ba bangwe. Ge o sa tsene kereke eo Kriste o hlomphiwang go yona mme lentšu la gagwe la rerwa, tšea kgato mme o be setho le bangwe batho bao ba humaneng Kriste bjalo ka mophološi mme le bona ba ikwelang lerato la gagwe.
A o rata go abelang ka boikhumanelo ba gago?


text:
Go tsebišwa moopediši gore e opelwe e letšwa ka diletšo. Ke pesalome ya Bakorage.
841Ke rata Tempele ya gago bjang,
wena Modimo Ramaatlaohle!
2Ke a duma ebile ke hlologetše kudu
go ba ka kgorong ya Tempele ya Morena.
Ke hlabela Modimo yo a phelago mekgolokwane ka pelo ya ka ka moka.
3Ešita le diphorogohlo di agile dihlaga,
le dipeolane di na le magae;
di fepa mafotwana a tšona ka go ona kgauswi le dialetare tša gago,
wena, Morena Ramaatlaohle,
Kgoši ya ka le Modimo wa ka.
4Go lehlogonolo ba ba phelago Tempeleng ya gago;
ba ba dulago ba go reta gona. Sela
5Go lehlogonolo ba o lego maatla a bona,
ba ba fišegelago go tšea leeto
la go yo go direla thabeng ya Sione.
6Ge ba tshela moedi wa Mekgokgopha84:6 “moedi wa Mekgokgopha” E be e le felo mo go omilego. wona o phulega methopo;
pula ya tsheola e a o talafatša.
7Ba tia maatla ba tieletše leetong la bona;
ba tla hlaga pele ga Modimo kua Sione.
8Kwaa thapelo ya ka,
Morena Modimo Ramaatlaohle.
E theetše, wena Modimo wa Jakobo!
9Hlokomela mošireletši wa rena, hle, Modimo;
eba yo botho go kgoši ye o e beilego ye.
10Go hlwa tšatši le tee ka kgorong ya Tempele ya gago
go phala go hlwa matšatši a sekete mogongwenyana.
Nka upša ka ema mojako wa Modimo wa ka,
go na le gore ke dule malapeng a bakgopo.
11Morena ke Mophediši le Mošireletši wa rena;
o a re gaugela,
a dira gore re hlomphege.
Badiraboloki ga a ba kone tše botse.
12Modimo Ramaatlaohle,
go lehlogonolo bao ba go botago!


text:
51Ke tlile serapaneng sa ka, moratiwa,
mmeeletšwa wa ka.
Ke kga mira wa ka le dinoko;
ke ja mamapo le todi ya ka;
ke nwa beine ya ka le maswi.
Ejang, bagwera, le nweng,
le phonkgele maratong!
Kopelo ya bone
2Le ge ke be ke robetše pelo yona e be e hlobaela,
ka kwa moratiwa a kokota.
Mpulele, moratiwa, leebana la ka,
wena wa lebopo le le se nago bosodi.
Hlogo ya ka e wetšwe ke phoka,
le leetse la ka le boeditšwe
ke monola wa bošego.
3Ke šetše ke apotše;
o ra gore ke boele ke apare?
Ke šetše ke hlapile maoto;
o ra gore ke a tšhilafatše gape?
4E rile ge moratiwa a tsenya seatla lešobeng la lebati,
pelo ya ka ya thebatheba ka lethabo.
5Ka tsoga ke re ke yo mmulela.
Diatla tša ka tša rotha mira,
wa elela menwaneng, o etšwa mokgokong
wa sekgonyo sa lebati.
6Ka bulela moratiwa wa ka,
fela ya ba o tlogile, o ile.
Ke be ke mo thabetše mola a bolela.
Ka yo mo nyaka, fela ka mo hloka;
ka mmitša, a se nkarabe.
7Ka bonwa ke baleti ba motse ge ba o potologa;
ba nkeketa ba nkgobatša;
baleti bao ba morako ba nkamoga tšajana ya ka.
8Lena basadi ba Jerusalema,
nkaneleng gore ge le ka bona moratiwa wa ka,
le tla mmotša gore ke lwatšwa ke lerato.
9Na moratiwa wa gago o phala bangwe ka eng,
wena wa go phala basadi bohle ka botse?
Moratiwa wa gago o phala bangwe ka eng,
ge o re re go anele bjalo?
10Moratiwa wa ka o edile sefahlego,
o phedile gabotse;
o phala ba diketekete.
11Sefahlego sa gagwe ke sa mmala wa mphiri,
se boreledi;
moriri wa gagwe ke leetse, wa boso bja legokobu.
12Mahlo a gagwe a taga bjalo ka a maeba dinokaneng tše di elago,
maeba a a hlapišwago ka lebese a eme kgauswi le mothopo wa meetse a mantši.5:12 Mohlomongwe go swanetše go balwa “a eme ... a mantši” Seheberu ga se kwagale gabotse.
13Dithama tša gagwe di nkga bose bjalo ka serapa sa dinoko.
Dipounama tša gagwe nke ke matšoba,
di rotha mira.
14Matsogo a gagwe a bopegile,
o apere maseka
a a kgabišitšwego ka magakabje.
Mmele wa gagwe o botse boka nakatlou ye e tlokilwego ka mabenyabje.
15Maoto a gagwe ke dikokwane tša mmabole tše di hlometšwego mekotianeng ya gauta ye e sego ya tswakwa.
O bopegile wa dithaba tša Lebanone tša mesedere ye e letlilego.
16Molomo wa gagwe o ntsefela kudu ge ke mo atla,
gomme tšohle tša gagwe di a dumiša.
Lena makgarebe a Jerusalema, moratiwa wa ka,
yena mogwera wa ka, o bjalo.


text:
Morena – Morena “Ga ke go tsebe: ” arogana le nna” “Re bala go tswa go Mat 7:22-23
kanagelo ye ya go kgaola pelo, erego go se go ye kae go tlaba le bakriste ba nnete. Re bala go tswa go Mat 22:11-12 moo Jesu a sepetseng magareng ga monyadiwa wa gagwe a ba a botsisa mogwera, go tlile bjang gore a seke aapara kob o ya lenyalo? E sego go swana le ba bangwe bao bas a lekago go gana, monna yo o be a sena polelo, gobane o tseba nnete. Modimo o re o tla tshena gare ga gagwe ka kgabo ya mollo, go bao ba dumelago le bao bas a obamelego mangwalo a nnete 2The 1:8. Go na le nnete ye e tletsego gore gao ne le makhura ao e le – kanego, o ne le nnete gore makhura agago ke e ma – leba, go ya ka thato ya Modimo.
Eks 27:20 ngwana wa Modimo – o hlwekisitswe go ema pele ga gagwe?
Go thibelwa – mengwageng, batho ba bantshi ba lekile go thibela lentsu la Modimo, empa ka tshipi e kgolo le sa phela, moo ba banthsi ba hwetsego gona. Batho ba bantshi ba gopola gore ke bakriste empa ge o lebe lela dienywa tsa bona, o bone dienywa tsa nnete tsa tshokologo Mat 3:8 batho ga bas a bala melaetsa ya nnete ya Modimo, mme go dirwa ditiro di sele. Ba mmalwa ba sokologa ba kolobetswa Joh 3:3 gore moya o mokethwa o ba laetse lentsu. Motho wa tlhago a ka se amogele ditiro tsa moya o mokethwa wa Modimo: ba itletse go yena: a ka no ba tseba, gobane ke ba leloko la Gagwe moyeng “1Bak 2:14 Bibele tlhalositswe go a ka no ba tseba, gobane ke ba leloko la Gagwe moyneg” 1Bak 2:14 Bibele e tlhalositswe go somiswa bonolo ke bohle. Lentsu le kwesisitswe k abo nama e sego ka se moya gore Jesu yo mongwe le mangwalo a mang we a belegwe, e le go hlola moya o sele. 2Bak 11:4. Ge o bala mangwalo a makgethwa, go kgakala gore Jesu o re sedimosa gore re se k era lahlega Luk 21:8 go ya ka Jesu pele ga go boa ga gagwe la bobedi. Ge a boa go tlo ba le baporofeta le baruti ba bantshi ba maaka-bao ba ratago go isa batho time – long. O a re sedimosa gore batho b aka se ithute thuto ya nnete, empa morago ga dikgauogelo bona ba ipitsa baruti, ba hlokofatsa di tsebe tsa-bona bat la ithiba ditsebe gore di se kwe nnete, ebile di tla fetoga “ 2Tim 4:1-5 batho ba bantshi ba ne le kgopolo ya gore kolobetos e ba pholositse e sale bana, bangwe ba dumela gore ke ba kgethegilego bao ba kgethilwego ke AModimo ga tee ka mehla ba pholositswe batho ba bangwe ba ratilwe gore kgaoelo ya Modimo e a ba sireletsago ebile ga ba kitimile go tsea sefoka 1Kor 9:24 sebe gago songwe ka sona empase a fetsiswa, moraga sa tswa gape. Lenaneo la tshwarelo le thoma gape. Batho ba mmalwa fele ba bala le go ithu – ta lentsu la Modima ka tlhahlo ya moya o mokgethwa go tsebesisa gore Modimo o reng ka yona 1Bak 2:10 Batho babantshi ka bofofu ba dumela go dithuto tsa dikereke tsa bona ebile ga ba lokologe bokgobeng gore diabolo a be go bona. Thuto tsa dikere tse dintshi di ruta gore madi a Jesu a bjalo ka kobo magareng ga bona le Modimo ga bona le Modimo. Ge ba le ka fase ga kobo, Modimo a ka se sa bona dibe tsa bona. Ge ba dutse ka fase ga kobo bat la phologa. Ka mehla ba dula ka fase ga maatla a diabolo ebile ga ba hwetse phenyo godimo ga sebe. Ba rutilwe gore ba pholositswe sebeng ge ba dumela Morena Jesu kriste Ba – dumedi ba bangwe ge esita le baruti ba molao ba swa – na le Nikodimus. Ba dumela go Jesu kriste ba ne le tsebo ya nnete. BA IKANNE KA NNETE EMPA GA SE BA Tswalwe lefsa Joh 3:1-12 Ba thibelwa le go timela.
Morero wa Jesu – ge Morena Jesu Kriste a bapolwa sefapanong sesiro sa ntlokgethwa sa ile; sa kgaogana ka bogare go tloga godimo go ya fase, ebile la ma – thomo motho a fihlelela moya o mokgethwa Mat 27:51 Jesu o agile leporogo lefaseng le timetsego le go moya o mokhethwakgethwa! Bjale bohle re na le maloka, em pa ge o gopola gore o ka sepela godimo ga lepor ogo leo ka moya o mokgethwakgethwa ka sebe sa tlhago gobane o dumela go Jesu ebile o a go rata, o dira phoso e kgolo. O ka sepela godimo ge o hlw ekisitswe ka madi a Jesu 1Joh 3.3 Matswalo a Jesu Mosepelo wa gagwe, go bapolwa ga gagwe le morero wa gagwe wa thotokgelo e be e se go re lebalela dibe tsa rena gape le gape. Re swanetse go sokologa dibeng tsa rena 1Joh 1:9 re di tlogele. Bit 28:13 Mo-rena Jesu Kriste e be ele mofenyi: godimo ga diabolo lehu le sebe. Ka phenyo ya gagwe re k aba ke phen yo. 1Bak 15:57 le ge re ka ganelela madding a gagwe ra phegelela sebeng Bah 12:4 go se amogele g arena go re arogantse le Modimo. Jes 59:2 ge o sag ole wa hwetsa phenyo kgahlanong le sebe o tla ba le seka sa badingwana, empa wa latola maatla a Gagwe 2Tim 3:5 O ka ba o se o ikemisetse go hlakana e Morena wag ago Bah 12:14 Ge Tumelo ya gago esa go tlhohleletse go khunama ka matolo wa dula sefapanong motheong wo o fosagetsego. E bago o paka mangwalo o makgethwa bjang, phenyo ya Kriste, thotoge lo ya gagwe ge o sa kgone go paka phenyo ya sebe tsatsi, wa ba wa tsweletsa dienywa tse isago tshokologong Mat 12:33 Morena Jesu Kriste go Mat 10:39 ya a
hwetsago bophelo bja bja gagwe, bophelong bjo ka Morena o tla ikhweletsa bjona. Bana ba Modimo le tshwaragane le bophelo bja lefase le, go le tshwa raganya le go itlhwekisetsa Morena, goba o tsentshitse leoto, le lengwe lefaseng le lengwe timelong Jer 1:8
Ngwana wa Modimo – Batha ba bantshi bao ba ipitsago ban aba Modimo, tsopola. Joh 1: 12 ba re ba amogetse Modimo ebile ba dumela Morena Kriste ke ka lebaka leo elego ban aba Modimo, empa ga se seo temana ye e se bolelago. Ge o amogetse Mo – dimo o dumela Morena Jesu Kriste, o go file maatla a goba ngwana wa Modimo. Se sengwe se swanetse go direga seo le se hwetsago go. Bar 8:14 ge ba bantshi ba eteletswe pele ke moya o mokgethwa, ke ban aba Modimo. Moya wa Modimo o go lebisa gae mmusong wo o tseerwego ka dikgoka go ya mmusong wo o fentseng 1Joh 1:7 ere ge re sepela re na le botho (ubuntu) e madi o morena
Jesu a re hlatswa makgopo ra salal re sweufetse bjalo ka leswela “re swanetse go dumela moya o mokgethwa go re isa seetseng gore re tsebe go ahlolwa gona bjale. Ge o saye kahlolong
gona bjalo o tla hlakahlantshwa le lefase. 1Bak 11:31-32 Modimo o hlaola le go kgamela bao o ba ratago Kut 3:19. Re rata le go lokollwa bobeng bjohle le go hlwekisetswa le go modumelela go pholosa bafeti, boikgafo bja mosomo wo mobotse Tit 2:14. O lemogile gore bophelo bjo ke tempele ya lefase? Bak 5:1 go ba ledibe gag ago go hlotse gore Morena a go fihlele sefahlogo sa gagwe, gore a se ke ago kwa. Ge o sa kgone go kwa lentsu la gagwe go bona gore ke eng se se emeng magareng gag ago le Morena, o tlo kgona bjang go kwa dika tsa go boa ga gagwe la bo bedi Jer 19:14 maswao ohle setse a le gona
Tshokologo – Re belegetswe sebeng bohle Psa 51:7 ebile mo putso wa sebe ke lehu Bar 6:23 Modimo o nyaka gore motho yo mongwe le go mongwe a pholoswe 1Tim 2:4. Yo mongwe le yo mongwe yo a ka bitsago leina la Morena o tla pholoswa Bar 10:3. Modimo o tla go bitsa a ba a kokota monyaka wa pelo ya gago, ge o ka ikana wa mmulela pelo ya gago o tla tlo lalela le yena. Kut 3:20. Manyami ke gore ba bantshi ga ba sekegele kgoplel ye tsebe mme ba thatafisa dipelo tsa bona empa Modimo ga a eme moo o tla romela masetlapelo bophelong bja gago gore o mo setse Job 33:14-30. Ge o sekegela pitso ya gag we tsebe wa mo amogela pelong ya gago bjalo ka Morena le mpholosi wa gago, o tla tsena pelong ya gago empa gapegape batho ba bantshi ga bas eke gele pitso tsebe ba thatafisa dipelo tsa bona le go fea Bah 3:15 Modimo o ka go pholosa fela ge o lemoga gore o – go rometse moya o mokgethwa go go tsosa fela ge o amogela boipiletso bja morena. Ge o amogetse o swanela go sokogola wa furalela lefase, wa ipolela dibe tsa gago thohle. O swanetse go lalela Jesu, go tse di sa tsebjego ka Luk 14:33. Ye ke kgato tumelong ya nnete moly moya o mokgethwa o go isa tswalanong le Morena Jesu Kriste. Go tswalwa lefsa Morago ga go tswalwa lefsa, ge o ipoletse dibe tsa gago ka moka pelong ya gago e sego hlogong ya gago, ka kgaogelo ya gago o tla tswalwa lefsa Tit 3:5. Se ke se se diregago magodimong mola peloya ga go e na le selalelo. Ba banthsi ba le beletse pele empa ge bas a hwetse selo ba boela morago. Tse ka moka di swanetse go direga ka tumela Joh 14:27. Go tla songwa ka dibe bjalo kago kgoga go nwa, go otswa, go utswa, go nwa, kgwebo ye e sego molaong bjalo bjalo. Ge o seno tswalwa lefsa Modimo o tla iponagatsa go wena. O tla dira ka mo go tle ebile tsohle ka Bibleng ke di nnete. Se sengwe le se sengwe bophelong bja gago se tla fetoga bophelong gore re kgahlege go isa neng le neng gore o a phela 2Bak 5:17
o tsweletsa Lerato le maatla go ba bangwe ge esita le go manaba a gago. Bar 12:20. Ge o ka se ipolele gore tsohle bophelong bja gago di amegile, se bakeng seo Modimo wa lefase a ka go kgoma. Dif 5:3-4 o ema motheong o fosagetse go, ka go se tswalwe lefsa.
Timelong – ge o se no tswalwa lefsa ye ke nako ye kotsi go mokriste, o bjalo ka seponthse se nwago tshedimoso ka moka moya wag ago o phetse, diabolo o tla thoma go go isa tseleng e sele. O tla leka go go somi sa, ka fase ga leina le “Bokriste” Morena Jesu o rile, ga retle seetseng, dibe tsa rena go tla songwa ka tsona Joh 3:19-21 empa e sego go makala seetseng. Diabolo o somisa seo ebile o refa mekgwa e men tshi gore re se ye seetseng. Ba filwe boipshino ka mangwalo a makgethwa bja amolgelwa ga bonolo, gob ane le “Bodumedi” A ruta gore bjalo o Kgosi ebile o tla segofatswa ka bophelo bja nnete. Ba ruta gore bjalo o ne le maatla ohle a magodimong a go fenya le go hwetsa se obo se nyakago wa Bodumedi bja lefase, manyami ke gore bontshi bo dumela gore maikutlo a se moya wa mmino ke go ba le moya o mokgethwa.
Ga se ba lolollwe sebeng Joh 16:8 Lefase bjale le itokiseditse go tlisa mafetso a nako ya kereke yeo e tla swarangantshago diatla le bohle Kut 18:3-4 Badumedi ba kgeregeditswe go gopola tse di nepagetsego le thuto ya mohola. Dipolelo ke gore ga bas a kwa lentsu la moya o mokgethwa,
woo o ratago go ba isa efapanong. Ba feletsa ba ikgothatsa le go ikaga go ena gore ba ipapole. Ba re ke bona ba Modimo empa ba bjalo ka lefase, ba bolela bjalo ka lefase ebile badira bjalo ka lefase 1Joh 2:15-17 Ba ba bjalo ke bakriste ba go tekateka bar ego “ke mohumi ebile ga ke nyake selo, ebile o sa tsebe gore wa Magodimong o re lwetse mathateng ba a re sireletsa mathateng ohle, bo diding; bo fofung le go itlhobolela Kut 3:14-22. Bokgethwa Ge o ka tswalwa lefsa moya o mokgetwa o tla go etella pelo. Kgat ye e latelago ke go fihlella ntlha yeo o hwelago wena le tsa lefase. Bar 12:1-2 ipolele bjalo ka Paulo “ ke bapotswe le Kriste bjalo ga e sale nna yo a phelago, empa Kriste yo a phelago go nna” “Bag 2:20 Modimo a ka go somisa gore o thuse ge fela o lokolotswe. Bohle bao ba kolobe ditswego ke Morena Jesu ba kolobeditswe lehung la gagwe. Bar 6:3 Kolobetso ke kokwane ye bohlokwa phenyong ya bophelo bjo bo kgethwa. Ga se batho ba bantshi bao ba fihlelelago ntlha ye gobane ba kolobeditswe e sale bana ebile ga ba ne nnete gorekolobetso e tsena kae, ba bantshi ba kolobeditswe ele ba bagolo empa ga se ba tswalwe lefsa ba fetoga Ka kolobetso ya gago o nyalana le Kriste ebile tsatsi le lengwe o ka se kgaogane le yena le ka tsatsi le tee Bah 6:1-6 Ka kolobetso bo wena bja gag obo tla bolokwa le Yena Bak 2:2-12 ebile moya o mokgethwa o tla go etella pele go ya seetseng. Bjalo go tla songwa ka dibe bjalo ka lehloyo, bogale, go hloka tshwarelo lesebo, boikana, karogano, pefelo, maaka, bjalo bjalo. Ge o khunama ebile o eba mofenyi, o tla ba bjalo Kriste, seo ke bokgethwa, seo ke go kgoboketsa makhura. Ga se mesomo yeo e go lokafatsago k age o hwetsa phenyo mola, mesomo eno e tlisa tumelo e le tee e ka se go pholose Jam 2:14 Ge o ikhwetse ka nnete, o beile dibe tsa ga go tsohle aletareng, wa di tlogela moo, Modima o tla dira mosomo o mogolo wa kgaugelo go wena o bitswago tlhatswisiso tlholegong ya sebe le tswaro yeo sathane ago swerego ka yona. Bar 6:22 Nakong ye o ka se ba lebagwera ba bantshi lefase le tla go hloya Mat 10:22. Ebile, otla lebelela, bolela, gopola wa dira tsohle tse lebanego le lefase 1 Joh 3:1. Go mahlatse ba bantshi ga ba fihlelele ntlha ye ka gobane ga se ba ikhwele. Eba ba kriste bao ba phelago lebakanyana fela mme ba wa, ga ba eny we dienywa, ebile ga go ne barutiwa ba Morena – Mat 28:19
Go gana – go tlo ba le ditiro tse tharo tseo di tla go go soma ka bosese kgahlanong le wena 1. Nama ya gago-maitekelo a go boela morago lefaseng empa Morena o tla tsena gae a go fa Phe 2. Sathane-o tla go lwantsha kgopolong empa go na e phenyo ka Morena Jesu.
Bodumedi bja maaka bjo bo go fago bodumedi bja go nyatsega. Ye ke ye mpe kudu go tse, ka go se ye e ka go tsena tsenago, o le tee tumelo elwa ntwa y abo tee sefapong. Modimo o re tla tshwa mo lomong wa gagwe. Kut 3:16 Badumedi ba bantshi ba kgeloga ka lebaka la tlhohleletso ya badumedi ba maaka le Badumedi bao ba rekisago bodumedi.
Kotsi – tumelo e botse gobane diabolo o tla bjalo ka lengeloi la seetsa 2Bak 11:14. Ge o sa dumele moya o mokgethwa go go isa moo o ratago gore Modinmo a be le sebaka mo a ikhwetsago a ne le sebaka se sentshi sa go nyanyiwa le go lahletswa ke badumedi ba maaka, e fetisa nako ya lefase. Kereke ya Laodisia Kut 3:14-22 Gopola dibe tsa gago di llisamoya o mokgethwa Bae 4:30 wo le swailwego ka wona 1Bak 5:19 Morena Jesu Kriste k abo yena o rile “ke tse la e tshesane” Luk 13:24 Le ge ba bantshi ba leka b aba kaenyana, bat la e hwetsa. 1Tim 4:16 ere “itote o lote le thuto. Ge o dira bjalo o tlo ipholosa, wa pholo sa le bao ba go kwago Paul o rile go 2Tim 2:11. Ge re ehwa le yena le go phela re tlo phela le yena 1Bak 1:18 ere lemosa lentsu la sefapanong le go edisa bosilo, empa gore rena ba re pholositswego ka maatla a Modimo”. Gopola, bohle ba phelago ka medingwana, go Kriste jesu ba tlatlaisega 2Tim 3:12 e sego ditshegofatso tsa dithoto le maatla a mabotse. Hlokomela go somisa lentsu la Modimo gabotse gobane le mo gohle. Le ruta yo mong we le yo mongwe molaetsa la amogela moya wa go fapana. Modimo o re ge raloka ka thuto ya maaka yena o tla romela tumelo ye maatla ya maaka gore le dumele maaka 2The 2: 9- 11
Modimo o reng ka sebe! Moya wo o reng dibe di hwe Heb 2 18:4 Modima ga a kwe badiradibe Joh 9:31 Ge re ka tswelapele sebeng, kgaugelo ya Modimo e tla re tlogela? Modimo o a kw age motho o dira tseo di ratago ke yeba Bar 6:1. Re ka reng bjale. A re ka fo gomarela sebe gore kgaugelo e tletsego 2Pet 2:4 Le barongwa ba bakilego ba senya, Modimo ga a k aba tsebafa, o ba lahetse moleteng ba tlemilwe ka ditlemo tsa leswiswi, a ba gafela go bolokelwa tsheko Tit 2:14 ke yena a ikgafilego ka baka a rena, gore a re lopolle bokwopong ka moka, a ithuele setshaba sa diroto medirong e botse 1Jon 3:16
Gee le lona lerato, se re le tsebilego ka sona, keg e yena a gafile bophelo bja gagwe ka baka la ban aba borena Temoso – A o bona maswao sefapanong Luk 21:28 mengwa ga ye e diketekete ya go feta go bile ponelopele bibe leng ya gago Jes 46:9-10 bjalo ka leswao go rena mabapi le bofelo bja mengwaga bolego mo go yena 1. Bak 10:11 Morena Jesu o rile go Mat 25:1-3 mohla woo mmuso wa Modimo o tlo swana le dikgarebe tse lesome, se di tseerego mabone o tsona tsa go gahlanetsa monyadi. 2. Tse hlano tsa tsona e be ele tse bohlale, tse hlano e le ditlaela. 3. Tse e lego ditlaela ge di tsea mabone o tsona, ga tsa ka tsa tsea le makhura. 4. Tse bohlale ba swara makhura ka di bjana go tee le mabone. 5. Gomme monyadi ge e diega, bohle ba otsela ba robala. 6. Masegogare gwa hlabja mokgosi wago re “soowe, monyadi o etla tswelang go mo gahlanetsa. 7. Dikgarebe tseo0ka moka ka lokisa mabone o tsona. 8. Tsa ditlaela tsa kgopela tse bohlale tsa re “ re to peletseng makhura e lena gobane mabone a rena a tima. 9. Tse bohlale tsa fetola tsare “Aowa!” “re ka tlo hlaelela bohle, rena le lena.” Go kaone ge le eya go ba rekisi la ithekela. 10. Ya re ba s a ile, monyadi a fihla gomme baitokisitsego bay a le yena monyanyen me mojako wa tswalelwa! Ka morago gwa fihla le dikgarebe tsela tse dingwe tsa re! Morena! Morena! Re bulele!!! 12. Yena a fetola a re: “Ruri, Kea le botsa ga ke le tsebe.” 13. Ke gona phakgamang, gobane ga le letsasi le nako ya go tla ga morwamotho ONE LE MAKHURA A LEKANOGA : THEELETSA O ETLA!!!
by Jacques Lucas


text:
Mullets
Leina la Lapa la Tlwaelo
Dimullet
Leina le Lengwe la Yona
Dimullet tše putšwa
Leina la tša Thutamahlale
Mugilidae
Bogolo
Go fihla disentimetara tše 90, palogare ya disentimetara 50
Boitšhupo
Mmele wa bokasilintara le mafelelo ka bobedi a go ba tshesane. Maphego a ma nnyane a ka morago a mabedi a arogantšhwe. Mosela o dirilwe ka boforoko bja go fokola. Melomo ye me nnyane melo le meno a ma nnyane. Ga go na mothalo o bonagalago o ikemetšego. Gantšhi e silibera le boserolane, bošweu goba botsothwa bja mmala goba methapo.
Tshedimošo ya Kakaretšo
Lapa la Mugilidae le bopša 17 ya tša kakaretšo le 72 ya mehuta ya diphedi. Dikolo tše di sa meetse fela ka morago ga breakers. Baswa go fihla ka 2cm estuaries. Ka dinako tše dingwe e ka fapantšhwa le hlapi ya podi. Di a swarwa ka mabaka a tša kgwebo.
Phepo
Di ja dimelameetseng, detritu, dikhunkhwane, mae a dihlapi le plankton.
Phatlalatšo
E direga ka dithempheretšheng ka moka tša mawatleng a borutho a lefase.
Mehuta ye e Tlwaelegilego
Mullet ya hlogo ye sephaphathi - Mugil cephalus
Mullet ya go rata go bina - Liza dumerilii
Mullet ya ka Borwa - Liza richardsonii


text:
Gus le Gabby, dikorila tše pedi tša go loka, di be di dula karolong ya go kgethega ya lešoka la diphoofolo. Di be di na le ntlwana yeo di bego di robala ka go yona, le tlhako ya go namelwa ke bana ya kota yeo di bego di bapala go yona. Gape di be di na le mehlare ye meraro yeo di bego di e namela.
Gus le Gabby di be di eja dijo tša matena. Di be di eja khabetšhe, lephotse le dinawa le mafela le dinamune tše dintši le diphopho le diapole le dipanana. Di be di rata dipanana!
Gateetee hlogo ya mošemanyana ya hlodumela ka godimo ga leboto la tšhengwana ya Gus le Gabby.
"Dumelang," a realo.
"Dumela," a realo Gus.
"Naa nka tla go bapala ka tlhako ya go namelwa ke bana?" a botšiša.
"Ee," a realo Gus. "Fofela ka mo tšhengwaneng, efela o hlokomele sethokgwa sa meetlwa!"
Gomme mošemanyana o ile a fofela godimo ga mabjang kgauswi le dikorila.
"Re nyakile go fetša dijo tša rena tša matena, efela go sa na le panana e tee," a realo Gus. Le ge a rata dipanana go feta dijo tšohle, Gus e be e le korila ya go loka kudu. O ile a e bontšha mošemanyana.
"O a e rata?" a botšiša.
"Ee, hle," a realo mošemanyana. O ile a tšea panana gomme a myemyela.
"Mmago o kae?" gwa botšiša Gus.
"O timetše," a realo mošemanyana.
"Ijoo. Le wena o timetše?" gwa botšiša Gus.
"Aowa, ga se ke timele. Ke fa," mošemanyana a araba.
"Ke nnete," a realo Gus. "Mmago o timetše bjang?"
"Re be re sepela mmogo re eja diaesekherimo, gomme ka re ge ke lebelela, ka bona a se gona," a realo mošemane.
"Ke dumela gore o tla mo hwetša. Efela gabjale a re bapale!" a realo Gus, o ile a swara mošemanyana ka seatla a mo kukela godimo ga tlhako ya go namelwa ke bana ya kota.
Ba bile le mosegare o mobotse mmogo. Gus o ile a sepela godimo ga tlhako ya go namelwa ke bana ya kota a hlomile hlogo fase maoto a ile godimo, a itshwareleditše ka diatla le maoto, gomme mošemanyana a mo ekiša. Gus o ile a swara lekala leo le bego le lekelela ka godimo ga tlhako ya go namelwa ke bana gomme a fofela mohlareng o mogolo. Mošemanyana le yena o ile a dira bjalo. Ba ile ba itshwarelela makaleng ka maoto, mebele ya lekelela mola dihlogo di lebeletše fase! Gus o ile a bapala le mošemanyana mosegare ka moka ga ona, go fihlela mošemanyana a lapa a se sa nyaka go bapala.
"Ke ka lebaka la eng o sa ikhutše?" a realo Gus.
"Go lokile," a realo mošemanyana. O ile a tloga a swarwa ke boroko mpeteng wa mahlaka wa go nkga bose gape wa go hlweka ka ntlwaneng ya Gus le Gabby.
"Ge e le gore o timetše, a ka itulela le rena fa," a realo Gabby. "Nka thabela seo!"
"Le nna nka thabela seo," a realo Gus.
Mohlokomedi wa lešoka o ile a fihla.
"Ke nagana gore ke go swaretše ditaba tša bohlokwa," a realo, gomme a fa Gus lengwalo. Ka morago o ile a tloga, a tswalela keiti.
"Ge eba lengwalo le ke la Gus, e swanetše go ba e le ditaba tša bohlokwa!" Gabby a nagana bjalo. "Lengwalo le reng, Gus?" gwa botšiša Gabby ka myemyelo ya go nyaka ditaba.
Gus o ile a namela godimo ga tlhako ya go namelwa ke bana gomme a bula lengwalo. "Le tšwa go Monna wa Lephodisa Moloi" a realo.
"Le bale, le bale!" a realo Gabby.
Gus o emišitše lengwalo pele ga Gabby a mmalela a hlaboša lentšu:
Dumela Gus
Re hloka thušo ya gago hle.
Molefe o timeletše. O na le mengwaga ye mehlano. O be a sepela le mmagwe thoko ya lešoka la diphoofolo. Ba be ba eja diaesekherimo. Mmago Molefe o rile o rata aesekherimo ya tšhokolete, gomme a botšiša Molefe gore o rata aesekherimo efe. Efela Molefe ga se a araba, ka gobane o be a se gona!
Mmagwe o be a tshwenyegile kudu. O ile a goeletša, a ba a goeletša, "Molefe, Molefe, o mokae?" Efela ga se gwa ba le phetolo
Mmago Molefe o kitimile le lešoka lohle la diphoofolo a mo nyaka, efela ga se a mo hwetša. O timeletše. O sepetše! Ka yona tsela yeo!
Gona bjale Mmago Molefe o a lla seteišeneng sa maphodisa, Gus. Re thuše hle.
Ge o ka kwa se sengwe ka ga Molefe, o re tsebiše, re tla tla re kitima.
Re go lakaletša mahlatse, Gus.
Mogwera wa gago
Monna wa Lephodisa Moloi
Gus o be a nyamile. "Ke nagana gore mošemanyana yo a robetšego ka ntlong ya rena e ka ba Molefe," a realo.
"Ke ka lebaka la eng o nagana bjalo, Gus?" gwa botšiša Gabby.
"Ka gobane o rile mmagwe o be a eja aesekherime ge a timelela," a realo Gus. "Ge e le gore ke Molefe, re tla mo lokolla Mmagwe o a mo llela."
"O swanetše go ba a nyamile," a realo Gabby. "O nepile, Gus, re tla mo lokolla."
Ka nako yeo mošemanyana a phapharega a ya ka tšhengwaneng, a ipikitla mahlo.
"Ke nyaka mma. O kae?" a realo.
"Re tla mo hwetša," a realo Gus. Ke wena mang?"
"Ke nna Molefe," mošemanyana a realo.
"Ke tla tsebiša Monna wa Lephodisa Moloi le mmago gore o fa," a realo Gus. O ile a ema thwii godimo ga tlhako ya go namelwa ke bana ya kota. O emišitše matsogo godimo a ipetha dikgara ka lešata.
Monna wa Lephodisa Moloi o ile a kwa morethetho woo. O ile a kitimela legaeng la dikorila a hemelana. Mmago Molefe o ile a kwa morethetho a latela Monna wa Lephodisa Moloi. O ile a kitimela legaeng la dikorila a hemelana.
"O fa, Molefe!" a realo. O ile a mo kuka gomme a mo gokarela.
"Ba go hweditše, Mma!" a realo Molefe.
"Ee! Ke be ke lahlegile ntle le wena, Molefe," a realo. "Efela, nkane o dutše le dikorila fa?"
"Ke be ke bapala tlhakong ya go namelwa ke bana le mogwera wa ka, Gus," a realo Molefe.
"Ijoo ... batho! Re swanetše go ya gae bjale, Molefe," mmagwe a realo. O ile a lebelela Gus. "Ke leboga ge o ile wa hlokomela le go bapala le Molefe," a realo.
Molefe o ile a kitimela Gus, gomme korila ye kgolo ya mo phaphatha hlogo. Gabby o ile a myemyela ka myemyelo ya gagwe ye botse.
"Gabotse," a realo Molefe, a sepela le mmagwe.
"Gus, Molefe o bolokegile ka lebaka la gago," a realo Monna wa Lephodisa Moloi. "O letseka le lebotse!"
Ka letšatši la go latela Molaodi wa Sephodisa le pente ya diphala ye kgolo le monna wa khamera le mmegaditaba ba ile ba fihla lešokeng la diphoofolo. Lešaba la batho le ile la ba šala morago. Mohlokomedi wa lešoka o ile a ba iša ka moka tšhengwaneng ya Gus le Gabby. Diphala di ile tša bapala mmino, gomme monna wa khamera a tšea Gus dinepe, le mmegaditaba a ngwala kanegelo ka ga Gus le Molefe. Lešaba la batho le ile la reta.
"Gus ke letseka le lebotse," a realo Molaodi wa Sephodisa. "O ile a swara lehodu la mokotla wa direkwa la go tuma gomme bjale o hweditše mošemanyana wa go timela. O šomile gabotse, Gus!" Ka morago Molaodi wa Sephodisa a fa Gus ngata ye kgolo ya dipanana tše di serolane tša botse gomme a fa Gabby ngata ye kgolo ya matšoba a maserolane a mabotse.
E rile ge ka moka ba sepetše, Gus le Gabby ba dula fase ba ja dipanana ka moka ntle le ye tee. "Naa o ka rata gja panana ya mafelelo, Gabby?" gwa botšiša Gus.
"Aowa, Gus," a realo Gabby ka myemyelo ya gagwe ye botse ye kgolo. "Ke ja matšoba. Bjale o letseka la go tuma! Eja panana ya mafelelo!"
O ile a dira bjalo.


text:
Ka Rate Ba Ek Rat Ke
Song Artists
- Birju BadalSinger
- Birju BadalLyricist
About Ka Rate Ba Ek Rat Ke Song
Listen to Birju Badal Ka Rate Ba Ek Rat Ke MP3 song. Ka Rate Ba Ek Rat Ke song from the album Ka Rate Ba Ek Rat Ke is released on Sep 2021. The duration of song is 03:56. This song is sung by Birju Badal.
Related Tags - Ka Rate Ba Ek Rat Ke, Ka Rate Ba Ek Rat Ke Song, Ka Rate Ba Ek Rat Ke MP3 Song, Ka Rate Ba Ek Rat Ke MP3, Download Ka Rate Ba Ek Rat Ke Song, Birju Badal Ka Rate Ba Ek Rat Ke Song, Ka Rate Ba Ek Rat Ke Ka Rate Ba Ek Rat Ke Song, Ka Rate Ba Ek Rat Ke Song By Birju Badal, Ka Rate Ba Ek Rat Ke Song Download, Download Ka Rate Ba Ek Rat Ke MP3 Song